url: = Kei aa dingin a man biakna pen bang hi ding ahi hiam?\nKei aa dingin a man biakna pen bang hi ding ahi hiam?\nDotna: "Kei aa dingin a man biakna pen bang hi ding ahi hiam?"\nDawnna: Ansai ah ih pai ciangin ih teel ding an namkim te lai tawh in ih duh theihtheih dingin ih mai ah hong koih sak hi. Niang tui sai pawlkhat ah niangtui ahih kei leh coffee nam za val bangih mai ah hongkoih sak thei hi. Inn ahi a mawtaw a hi zongin ih leiding ciangin ih deih pen pen ih teel theih ding namtam pi tak hong koih sak thei hi. Eite in a khang to nai lo na mun ah ih nung ta kei hi. Kumpi khat bangin teel theihna khuan ih nei hi. Na deihna leh na lung ngulhna bang in na teel theih nading khuan na nei hi.\nTua hi leh nang a ding bang biaknaman pen ding ahi hiam? Suakta tak a mawhna bawltheina, khalna omlo, sepding leh seplo ding a thukhun a nei lo biakna in bang biakna ahi hiam? Hih thu tawh ki sai in ka hong gen khin zo hi. Ahizong in biakna pen puan lei bangin ih deih bangin a ki lei thei dinga hi hiam?\nIh lunglut theihna dingin biakna tawh kisai thu hilhna tampi tak ih za khin zo hi. Tua hi leh mikhat in bang hangin Muhammad, Confucius, Buddha, Charles Taze Russell, leh Joseph Smith te sangin Jesu pen lian zaw hi ci thei ding ahi hiam? Tua bek hi lo in lam khempeuh ih vantung gam nuam honglut pih thei ding ahi hiam? Biakna khempeuh a ki bang khin ahi hiam? Lampi khempeuh in Indiana a tunpih loh bangin lampi khempeuh in vantung gamgam hong tun kei hi,cih genna pen thuman ahihi.\nJesu in sihna zo a hong tho to kik ahih manin amah in Pasian thuneih na a gen thei bek a hihi. Muhammad, Confucius leh a dang biakna makai te a hih leh tuni dong han sungah lum lai uh hi. Ahi zongin Jesu ahih leh Roman galkap te ih thah na a thuak khit ciangin sihna zo in hong thoto kik hi. Sihna a zo biakna makai pa ih hong ngen thute ih ngaih ding ahi zaw hi. Sihna zo a, a tho kik pa ih genna bangin ih gamtat ding a hi zaw hi.\nJesu ih a thawh kikna teti tampi tak tawh ki lak thei hi. Amasa penpenin Mitul nga val in a tho kik Jesu a mu uh hi. Mitam pi takte inteti pang khin uh hi. Mi tulnga te ih gen thu pen ih nial thei kei ding hi. Tua bek tham lo in hankhuk sungah bangmah a om kei hi. Jesu ih galpa in Jesu sih na, a pumpi a siatna te hangin Jesu pen thokik lo hi ci kha thei ding uh hi. Hankhuk sungah bang mah om lo hi.Nung zui te in Jesu luang hawm gu thei ding uh a hi hiam? Haksa mahmah ding hi. Banghang hiam cih leh Jesu luanghawm pen a ki guk dinglau uh a hih manin galkap te in hoih tak in a cing uh a hihi. Nung zuite om zia ngaih sun dih in. Jesu a sihni a ki pan in amau zong a ki mat ding uh lau a hih manun bumang khin uh hi. Galkap te ih mat ding lau lua uh a hih manin bukawm sa in gasa a beng kik uh a hihi. Tua hun laitak in nungzui te pen a nuntak na-uh ki pia in sihna thuak uh hi cih pen a zuau pi uh ahihi. Bang hanghiam cih leh Jesu ih a thawh kik na pen amau te in gensiangna anei thei het kei uh hi.\nSihna zo in a tho kik pa thu gen pen ih ngaih zawk ding ahihi. Jesu in sihna zo ahih na hngki lang sak khin zo hi. Tua hih manin ama hongngen thu te ih ngaih ding a hihi. Jesu bek in gupkhiatna lampi hi ci-in amah in a hong gen hi (John. 14:6). Amah pen lampi tampi pan in lampi khat hi lo in, amah bek lampi a hihi.\nJesu in, “vangik pua a, a gimmi khempeuh te aw ka kiangah hong pai un, tawldamna ka hongpia ding hi” ci in hong sam lai hi ( Mate.11:28). Hih leitung pen haksatna mun ahih manin nuntak na zong haksa hi. Mitam a tam zawte in kidona, ki huatna leh ki langpanna tawh in nung ta uh hi. Na thu kim hiam? Tua hi leh nang bang deih pen ding na hi hiam? Phattuamna hong pia thei ding biakna maw? Ahih kei leh biakna mawkmawk tel zaw ding na hi hiam? A thokik honpa tel zaw ding maw? Ahih kei leh a si “kamsang te” tel zaw ding na hi hiam? Akhiatna nei kizopna maw? Ahih kei leh akhiatna nei lo ki zopna tel zaw ding? Jesu pen ih tel ngeingei ding a hi hi. Adang ih teel het kei ding hi.\nMawhnai sakna biakna na zon leh Jesu pen aman biak na a hihi (Sawl tak.10:43). Pasian tawh akhiat na nei ki zopna na deih leh Jesu pen aman “biakna” a hihi (John.10:10). Vantungah tawntung nuntakna na ngah theihna ding biakna na zon leh Jesu pen aman “biakna” a hihi. (John.3:16). Jesu pen na Gumpa leh na Topa in sangin. Kisik lo ding hi teh. Amah in na mawhna hong mai sak khin zo hi ci in um in. Lungkiat na na thuak kha ngei kei ding hi.\nPasian tawh “aman kizopna” na neih nop leh hih bangin thu na ngen ding hi. Hih thungetna leh a dang thu ngetna hangin gupna na ngah kei ding hi. Jesu Khazih upna hang bek tawh in na mawhna hong ki mai sak ding hi. Hih thungetna pen Pasian um na hih lam ama tungah genna hi-a, ama hong piak mawhmaina hangin ama tungah lungdam kohna zong ahihi. “Topa aw, keimah in nang kong lang do a hih manin thukhen na a thuak ding ka hihi. A hi zongin Jesu Khazih in ka thuak ding thukhenna teng hong lak khiatsak khin zo hi. Amah ka upna hangin mawhmaisakna angah ding ka hihi. Gupkhiatna ka ngah na dingin amah ka muang hi. Alamdang nong hehpihna leh mawhmaina – tawntung nuntakna letsong hangin lungdam kongko hi! Amen!’’


timestamp: atn

url: =Sienna Home Collection Curtains Sweet Jcpenney Sheer Peri Malibu Luxury — LivaSprava\nSienna Home Collection Curtains Sweet Jcpenney Sheer Peri\nHome / Home Curtain / Jcpenney Home Collection Curtains / Sienna Home Collection Curtains Sweet Jcpenney Sheer Peri\nTuesday , March 12th , 2019 - 04:32:17 AM\nRate This : Sienna Home Collection Curtains Sweet Jcpenney Sheer Peri\nHome Curtain. Tuesday , March 12th , 2019 - 04:32:17 AM.\nGallery of Sienna Home Collection Curtains Sweet Jcpenney Sheer Peri\ndebenhams home collection curtainsmodern home collection curtainshazelwood home collection curtainsjcpenney home collection sheer curtainsperi home collection curtainssweet home collection curtainshome collection shower curtainsregal home collection curtainswestin home collection curtainsmiddleton home collection curtainssienna home collection curtainsroyal home collection curtains\nLeave Your Reply on Sienna Home Collection Curtains Sweet Jcpenney Sheer Peri\nOther Photos in Sienna Home Collection Curtains Sweet Jcpenney Sheer Peri\nTrending Articles Related to Sienna Home Collection Curtains Sweet Jcpenney Sheer Peri\nhazelwood home collection curtains westin home collection curtains peri home collection curtains calabria home collection curtains intimates home collection curtains luxury home collection curtains jcpenney home collection curtains jcpenney home collection sheer curtains middleton home collection curtains home collection shower curtains country home collection curtains


url: =Kuala Lumpur khuasung aom Myanmar Embassy ah lungphona kineikik leuleu :: ZOMI DAILY\nposted on 8 September 2017 at 11:38 pm Lomkholna: Malaysia, News, Sawltak, World\nMalaysia, Kuala Lumpur khuasung aom Myanmar Embassy maiah tuni Friday nitaklam in lungphona kineizel cih CNA pan kiza hi. Tutung lungphona aneite pen Rohingya akici te hi uh a, Myanmar Rakhine State sungah amipih te uh buaina vaitawh kisai in lungphona anei uh ahihi.\nLungphona pen Malaysia gamsung aom Right Wing Red Shirts kici kipawlna panin Leader Jamal Yunos in amakaih kici hi. Tuni Friday Prayers amankhit ciangin 3pm hunpawl in lungphona akipan uh ahihi.\nLungphona ah akihel te’n Rohingya te aki bawlsiatna limtuamtuam tawi uh a, honghuh hong panpih un ci’n awng ngeingai uhhi.\nMalaysia’s Maritime Enforcement Agency panin makaipipa inzong Rohingya Muslim galtai te Malaysia gamgi tuinawl ah honglutsawm aomleh kilehnawh hetlo in, belhtheihding omna Shelter ki vaihawmsak dinghi ci’n Friday zingsanglam in genkhia uhhi.\nVideo: Some 1,000 people protested against the atrocities at Rakhine\nMalaysia kumpi gammakai te’nzong ahihthei bangin Rohingya te kahuh, ka panpihding uhhi ci’n genkhia uhhi. Biakna akibatpih uh himawk ahih manin, hih Rohingya te apanpihnuam hongtam mahmah bilbel uhhi.\nRelated: Indonesia gamsung aom ‘Myanmar Embassy’ sungah meikuang kilot\nUN (United Nations) te genkhiatna ah tuciangciang Myanmar, Rakhine State sung buaina hangin Bangladesh gamsung zuanin galtai Rohingya mi 270,000 bang phakhinding hi ci’n genkhia uhhi. Hihte vaipen hong vengpak hetlo khading ahih manin, akikal ah ihthuakkhakloh nadingin kikep siamni. Sawltak #zomidaily\nPrevious: Mexico gamsung ah 8.1 Magnitude thahatna tawh zinling in mi 32 si\nNext: Tulaai Leitung Thuthang tuamtuam Update (Sep 08)


url: =Zomi Group mail zang a Pasian' thu genna - Zomi History Zomi Group mail zang a Pasian' thu genna - Zomi History\nHome > Articles > Zomi Group mail zang a Pasian' thu genna\nZomi Group mail zang a Pasian' thu genna\nInternet zang a Zomite i kizop, i kiho, i kithuzakna group mailte tung tawn a Pasian' thugenna i neihtheih pen lungdam huai kasa hi.\nAhizong in na khat peuhpeuh ei' deihdan a i deihkaih luat pahpah hi ee.. a nawngkai... athu in man leh khial thutuam... ei le ei man akisa ciat vive ihih kawmkal ah.. kei' cihbang bek.. cih lungsim tawh ipan keekaa ciat pen hi ei.. atawpna ah Pasian' thu zong hinawnlo in "Kei".. Kei aman.. Kei upna aman.. a Pasian leh a thu sang a.. a "Kei" pen a ultung zawk ciang a man pen nangawn Pasian muhna ah "athu" aman zong in "agen pa/nu" ii lungsim leh dinmun man nawn hetlo ding hi.\nPasian liatsakna sang, "Kei" liatsakna tawh thu kigen tam lua hi.\nPasian' thu a gennuamte'n Pasian' thu ong gen unla... no leh no kiliatsakna, ki thuman sakna, kidiktansak tawm gawpgawpna cihte ong gen nawn kei un. Pasian ngaihsun kawm in thu ong gen unla, no le no khawng, na pawlpi doctrine khawng ngaihsun kawmsa in thu ong gen nawn kei un. Zaknop kei lua. Pasian'n min zong thang beek kenteh.\nPasian mitsuan tinten sa a thu kigen leh kiphatsakna leh kipilsakna, kiliatsakna, angsung leh minphatna deihna lel khawng tawh thu kigente, lai ki-atte pen angai, asim mipi thu ngaihsun taktakte'n ongki thalniallo bek hi a kitel mahmah lel hi.\nTua ahihman in khatvei vei i Pasian' thugennate in Minam sung ah Pasian minthangsak hetlo a, kikhenna, kitotna, khat le khat ki galbawlna, kilangpanna, pawlpi khat leh khat, kipawlna khat le khat suktuahna leh minam sung kikhenthangna piangsak zawtham ding dinmun ong tung zelzel tawh kibang hi.\nPasian' min paulap a mimal ma akhuat niloh pawlkhat om hihang. Pasian' min zang a ipsung, angsung leh mimal minphatna ding azong, atum tinten pawlkhat om hihang. Pasian' MIN zangkhai ngaihsut kha hihang. Thaangbawl kha hihang.\nPasian i it takpi leh ama' ongsawl bang in "A MIN" zangkhai ngaihsut nawn kei ni. Pasian a itte'n amuh theih anu apa, asanggam u le nau leh Minam it uh hi.\nArticles 12:59:00 AM\nItem Reviewed: Zomi Group mail zang a Pasian' thu genna Rating: 5 Reviewed By: Thang Thawn Tuang Guite


url: =Marax - my suicide note penned in sound FLAC download\nannuarioaudio » Electronic » Marax - my suicide note penned in sound\nMarax - my suicide note penned in sound flac album\nMarax Dark Ambient 2011\nmy suicide note penned in sound\nMIDI MOD MPC WMA WAV MP3 AHX\nProduced by Hoskins & DIGI. Feels like my heart's wrapped up in a suicide note 'Cause I can't let go, girl, let me know Say that you're leavin', I can't believe it Give me a reason, I'm losin' hope. Just lemme know what I can do Can't stop stressin' over you I've been beaten, battered, bruised To the darkest shade of blue\nSuicide Note скачать mp3 в хорошем качестве, либо слушайте песню Pantera - Suicide Note, Pt. 1, Pantera - Suicide Note, Pt. 2, Pantera - Suicide Note, Pt. II, Suicide Note - Random Hell, wifisfuneral - Suicide Note, а также рингтоны на звонок и все новые треки.\nRelated at Marax - my suicide note penned in sound\ni AM esper - Glowing Valleys download flac\nKikuchi Yukinori + Marax - Meditation Of Bad Brain download flac\nThe Holocene - Dead Unearthed download flac\nSensitive - Come to me download flac


url: =12. Mai 2015 11. Mai 2018 SicRat\n← Hobby Keller – May the 4th be with you\nZombicide Spielbericht – Mission#08 Zombie Polizei →


url: =Gambup Kilemna ding tawh kisai Kawlgam Kumpi Thumeilette Khinkhaina leh Zomi-te Maban Gal-etna. Agelh - GSKhup - Laibu Saal\nHome > Thuluui/Articles > Gambup Kilemna ding tawh kisai Kawlgam Kumpi Thumeilette Khinkhaina leh Zomi-te Maban Gal-etna. Agelh - GSKhup\nGambup Kilemna ding tawh kisai Kawlgam Kumpi Thumeilette Khinkhaina leh Zomi-te Maban Gal-etna. Agelh - GSKhup\nGambup Kilemna ding tawh kisai Kawlgam Kumpi Thumeilette\nKhinkhaina leh Zomi-te Maban Gal-etna\nAgelh - GSKhup\nTuni, hih anuai a thusuahte ka velvel aleh, ngaihsut huai ka sak thu tampi hong om e, lawm leh gual in bangci ngaihsut nahi uhhiam cihlah theinuam, a madawk Makaite sandan zong theinuam, a geelna uhzong theihpih nuam simpian cihteng tawh keima mimal ngaihsutna teng ka gelhgelh leh, hong sau zawzen..\n1. Gamvai kikup dan tawh kisai Thukhunte etkikna leh sittelna:\n· Abeisa hun a USDP Kumpi makaihna tawh kikhung Thukhunte kilawm kituak kisalo a etkik ding leh sittel ding cihna ahihteh, tu’n NLD Kumpi makaihna tawh a enkik khinta in kingaihsun hileh, hih kalpi masa kizota cihna ahitam..\n· Thukhunte a enkik pawl sung ahbel Zomi-te kihel zo ih hia, kihel zo samlo hileng kilawm sa ing, anung lam ah kihelkik ahi zaw hiam ah..\n2. Gamvai kikup dan tawh kisai Thukhunte puahphatna:\n· NLD Kumpi makaihna nuai ah Gamvai kikup dan tawh kisai Thukhunte enkik in puahpha khinta ahihteh, hih kalpi zong kisuankhin a hiding hiam aw ..\n· Gamvai kikup dan tawh kituak in Gam buppi tawh kisai thute kipsap theihna pen Gambup Innpi (Parliament) tung ah kinga in, a kum thei ding leh gatang akai thei dingin Kumpi pawl, Innpi pawl, Galkap pawl, Gamnuai thautawi pawl, teelcing Party pawl, leh teelcinglo Party sung pan teltuam pawl khat cihte kihel thei, tualo, ngaihsutna leh deihsakna a sung thei, a ko thei dingin khua leh tui kipawlna tuamtuamte, leh mipi holimnate cihte kaikhawm in kingaihsun ding cihciang hiphot..\n· Zomi-te Maban (Zomi Movement) tawh kisai in, Gamvai kikup dan ding ageel pawl leh a tanu pawl sung ah Zomi Tangmite kihel thei in a kimainawt in kiciamteh thei,\n3. Akikipsak Gamvai kikup dan tawh kisai Thukhunte zui in Gambup Kilemna Khawmpi – Kumzalom 21 Panglong Khawmpi bawlna:\n· August 31, 2016 ni a kipan Gambup Kilemna Khawmpi – Kumzalom 21 Panglong Khawmpi kibawl a, thukong honna thugenna tawh ni li sung hun kizeek zo, Khawmpi thusunnate pen Laipi tawh Khawmpi Tanupawl tung ah kipuak in tua Thusun teng kaikhawm in kivelkik ding, kikhilpha ding cihciang tungta cileng, hih kalpi kisuanta in kizo nailo cih thei..\n· Zomi-te Maban tawh kisai in, Khawmpi ah Gambup Innpi pawl pan leh teelcing Party pawl panin Zomi Tangmite kahzo, bek thamlo, Khawmpi Thusun dingin Zomi Party in Laipi phahzo ahihteh kimainawt cihdingmah ahi dinghiam!\n· Ahi zong, Aug. 31 ni a kipan ni li sung a kibawl Khawmpi pen Khawmpi honna leh thukong honna thugenna cihciangbek hi in, Khawmpi Thukikupna taktak omnailo, thusun teng kha guk sung lemtuah in, akik Khawmpi nihna hun sung ah kikupnawi theihna dingin kigual ding hipan,\n· Akik Khawmpi ciang, Zomi-te Maban tawh kisai Thusunte a kithukim zawhna dingin Khawmpi kuateng kah ding, kua tengin thusun kuppih zo ding, kuateng in Zomi-te thusun akisan zawhna dingin pawlkai in hanthawn zo ding, thukhensatna ah Zomi Tangmi bangzah in Vote nei ding cihte pen Zomi-te maingat maban lianpi hi thei ding..\n· A hun tawh kisai in, Daw Aung San Suu Kyi makaih Khawmpi Tanupawl (UPDJC) in kha guk halin Khawmpi bawlkik ding cih geelphot zawzen, tua pen Khawmpi a nihna bek hilo, kha guk cinsim a Khawmpi bawl toto a, thum vei li vei bawl thei cih vai kicianlo a kigeel, tuaban ah, Khawmpi masa khitciang a, Laipi phah a thusun teng kilemtuah zo hileh kikupnawina ah vai tangzang ding himah leh, kilemtuah zokei in, deihna leh a thupai dan mahmah kilehbulh, kitukalh, kikelki cihkhawng hi lehbel, thusunna zui in suakta takin, thudam tawh kikupna hun akibawl zotam…\n4. Kumzalom 21 Panglong Khawmpi sung a thukimna tungtawn in Gambup Thukimna bawlna\n· Buaina om peuhmahlo a, thusunte kisang theidiamdiam in, thukikupna alawhcin ciangbek a, Khawmpi Thukhensatna leh Gambup Thukimna a kibawl zo ding cile’ng.. tu laitak a Kawl gam sung dinmun tuamtuam, kikapna leh thu leh la tuamtuamte hangin cikciang thukimna a kingah zo tammaw! Ahihkei leh, Kumpi leh Galkap pawlin pawl tuamtuamte thusim khollo a, Kawlte zia bangin Khawmpi Thukimna khat hong phuangmawk uhtam..\n· Zomi-te Maban tawh kisai ah, Khawmpi Thukimna akibawl zawh taktak ding ciang, Zomi-te deihnate bukim takin a kithumin zotam, a taksuak zotam, a thu a kikhung zotam..\n· Zomi-te in Minam khat hihna tawh thuneihna bukim angah theihna ding leh pupa satsa gam leh leitang teng Zogam in a kikipsak zawhna dingin Khawmpi Thukimna a kibawl ding ciangin Zomi khempeuh ciptak leh kiptak in kipumkhat in, a madawk Zomi Makai Tangmite nung thuap a, hangsan takin ma akipang zotam, pankhopna a kisam mahmah ding dan hi… Khawmpi Thukhensatna a kibawl ciang, gatang akai thei, Vote akhia thei Zomi Tangmi taktak a kicing kisam peuhmah ding cile’ng.. Gambup Innpia pawl pan bangzah, teelcing Party pawl pan bangzah.. Gamnuai Thautawi pawl pan e, Zomi Tangmi kibehlap theilai hileh.. akisap leh mipi tha maw, thagum hatna maw.. gamnuai gamsung gampua pan kisam theitak maw..\n5. Gambup Thukimna tawh kituak in Gambup Thukhunpi puahphatna leh kipsakna\n· Kumzalom 21 Panglong Khawmpi hong lawhcing takpi a, Khawmpi Thukimna kician khat a kingah zawh takpi lehbel.. Kawl gam bel anuamlua ding hita.. NLD Kumpi inbel Thukhunpi puah theihna ding a Gambup Innpi sungpan a zawhloh ciang, Panglong Khawmpi pan Thukimna kingah hileh, tua Thukimna in Thukhunpi puahphatna ding a thunei ahih gigena siksan a, Panglong Khawmpi hong sam tengtung hingel cile’ng, Khawmpi Thukimna tawh Gambup Innpi (Parliament) in, taangpi thukimna (Referendum) kisam nawnlo a, Gambup Thukhunpi puahphapah ding cihna hi theitak maw, tuazong tu laitak Kawl gam dinmun a’ding atangzang pen hi maithei..\n· Zomi-te Maban tawh kisai ah, Khawmpi maban pen hih dinmun atun takciang Zomi-te deihna teng a kikhungkhin hileh.. Zomi Movement alawhcing lam hita, ahihkei leh, mual khat kikhum leuleu ding cihna.. Khawmpi Thukimna sung ah Zomi-te deihna a kikhun keimawklehbel, Gambup Innpi sung ahzong kisung zo nawnlo ding ahihteh, ngapngap, kithawi a mabanthak, lomathak pat akul thei ding ..\n6. Akikipsak Gambup Thukhunpi zui in Democracy dan zui a Party vannuai kidemna tawh Gambup Kiteelpi bawlna\n· Gambup Thukhunpi athak zui a Kiteelpi kibawl ding cile’ng, dinmun tampi hong kilaih ding cih theih, ahoih lam in, Federal Union takpi dingin Thukhunpi a kikhun zawh a lehbel, Kumpi sem ding kituhna Kiteelpi bel abeisa a Kiteelpite tawh kibang nawnlo ding cih kimuthei, Federal ngahna ding cihzong hinawnlo, gam apuah ding, Kumpi sem ding kuate muan huai, kuate siam pen ding, mipil misiam kuateng kikan tave ..\n· Hiciang hong tung a, Zomi-te deihna bangin Thukhunpi a kigelh takpi taakin, Zogam sung a Kiteelpi zong Mizoram Kiteelpi hong sun thei ding dan hi.. Minam min suang Party tuamtuam zong ong ding ngeingai thei, teelcing theihna ding a sumtha pawltha ahat lamlam zong kidelh thei… Zomi-te deihna kician takin Thukhunpi sung ah a kikhun zawh naikei mawk lehlah… Minam mah siksan a ma pankhopzel ding hi tave..\n· Thu khat ah, Panglong Khawmpi sung a Thukimna bangin Thukhunpi kipuahpha ding a, tua Thukhunpi zui in Kiteelpi kibawl ding ci ahihteh, Khawmpi sung ah Thukimna manlang takin kingah bilbel lehbel, tu zawh kum khat kum nih sung a, Kiteelpi a kibawl kikpah thei ding dan.. alang khat ah, Khawmpi sung ah Thukimna kingah zo mahmahkei henla, Kawlte leh Mualtung mite maw, Kumpi leh Galkapte maw, Mualtung mite leh Galkapte maw… hong kinawk tawntung lehbel… kum nga sung a Kiteelpi nangawn bawl takeile uh, dinmun a kibang hong hilel ding…\n7. Gambup Kiteelpi sung pan teelcing Kumpi makaihna tawh Democratic Federal Union lamna\n· Panglong Khawmpi sung ah Thukimna kician kibawl zo a, Gambup Thukhunpi hong kipuahphat takpi a lehbel, mipi teelcing Kumpi in Kawl gam pen Democratic Federal Union dingin makaih zo takpi tasam in um ing.\n· Tua ciangbel, “Kawl” gam zong kici nawnlo maithei, Kawl pau zong pau kul nawnlo maithei, State Division cihte zong kici nawnlo a min tuamtuam hong kivawh maithei…\n· Zogam zong e.. Zomi min zong e… Zogam leitang Zongeina Zolai cihte zong e..\n· Hih dinmun ciang a tun zawhna dingin kalsuan ding Zomi-te Maban saupi omlai, vaihawm ding zong tampi omlai, sep ding bawl ding zong e..\n· Thu khat panin, Democratic Federal Union akilawm zawhciang bek in Zogam puahna maban kipat pansang in, minam dangte nung ah kiziakai khinta ahihteh, tu a kipan Zogam khantohna ding nasep kipan pantale’ng gual kipha zo theilai.. tua dingmun ih tunma hun sungteng, tu leh tu a kipan, Zogam leh Zomi-te khua leh tui khantohna (Social & Community Development) lam ah vaihawm theih, sep theih, bawl theih, vaan theih, sai theih, phu’t theih, kinbawl theih, hanciam theih thu leh la tampi om ahihteh …\nTuipi galkhat pan mimal ngaihsutna vive hi ei.. tuni hizah ciphot dihning…\nZomi eLibrary / Laibusaal ah suahsak ding in Phalna ahong piak ahi hi.\nItem Reviewed: Gambup Kilemna ding tawh kisai Kawlgam Kumpi Thumeilette Khinkhaina leh Zomi-te Maban Gal-etna. Agelh - GSKhup Description: Rating: 5 Reviewed By: Cinpu Zomi


url: =Change (Hun kikhek) ~ Hau Za Cin :: ZOMI DAILY\nposted on 27 November 2015 at 10:25 am Lomkholna: Article, Hauzacin\nRev. Dr. JM Ngul Khan Pau in, “I tenna leitung hong kikhek ding hi. Nuntakzia hong kilamdang ding hi. Hun hong kilaih ding hi….” ciin New Millennium i lut toh ding lai in Zomi Khangno kikhoppi, Lamka CBA biakinn ah na genkhol hi. Warning hong pia khol hi, ci zaw ni. “Hih hun kikhek sungah na kiginkholh kei leh Dinosaur bangin na mangthang ding hi. Tua ahih manin hih ‘hun thak’ sungah nungta siam dingin kigingkhol in” ci hi. Kigingkhol cih ciang’ kithawi, kisakhol, ki adjust, adaptation a cihna hi ding hi. “Pil mahmah hun hi a, hai mahmah hun zong hi. Nang koi zaw na hi hiam?” ciin i khangnote kisuut kik dingin kamteh a, Zomi khempeuh lungsim limlang ding hong luikhia Sia Job Thawngno tawh nasia takin hih hun thak i lut ding thu na gen uh hi. Amun ah ka om loh hangin awkhumna pan ka za hi.\nTu in Millennium thak i lut panpan a “Change” nakpi takin i phuto pah hi. I nawkto gawp a, i sanggam melmak luttoh gawp khak leh i kisui kha ding hi. US President dinga kilamen Mr. Barack Obama in “Change” acih pen ei zong tuahkhak gige hi hang.\nTulai leitung pilna hun ah thu theih mahmah hun hi a, thu tel mahmah hun hita hi. Bu lungsim leh ko hun lai in tua bangin ka sem uh ci a kisial hun hinawn lo a, ka hauhna, ka liatna uh hih bang hi ci a kisial hun beita hi. Hun thak hi a, hun hoih ah i lut hi. Ahi zongin hun thak ah a nungta siamlo te kinuihsan ding a, mi phalo in niamkiat ding uh hi. Ama kiphatsakna tuipi ah tum mang dinga, kua mah in thudon lo ding hi. Tua manin i hun thak lut pen bangci in kalsuan ding i hi hiam?\nKhatvei, Pa Lalengzauva Ngaihte in, “Upate in i tangpi tangta nuntakna ah (society ah) a sia a pha kembitte hi leh hoih ding hi (moral guardian)” cih khat hong pulak ngei hi. I tangpi tangta nuntakna i et leh Zomite pen a kikhahzau bawnghon tawh kibangin, eima utna lam ciat ah gamta in, eima hoihsak lam ciat ah i pheng vak a, ann omna ding hi a i theih lam ciat i manawh hi. Tua pen a ki tonkhawm hetlo nuntakzia hi a, mihing namkhat khantohna dingin a hoihpen hilo ding hi.\nMimal in lawhcing in, mimal in hau in, mimal in i pil hangin tuate khempeuh gawmkhawm siam kei lehang tuate pilna, hauhna, theihna i phattuampih kei dinga, mimal a siat ciangin i minam zong sia pah ding hi. Tonkhawm siamin kipawl diamdiam siam leng bel mikhat minih thusiamna bek tawh zong mihonpi in khantohna leh masawnna nakpi kingah dinga, minam bup in khangto leng mimal khat leh nih a puk hangin minam kisia lo ding hi. Tua pen hih globalization hun thak sungah Zomi khempeuh in i ngaihsut mahmah dinga hoih hi in ka thei hi. Group khat hiam, pawl khat hiam bek madawkna tawh minam bup kimadawk zo lo ding hi. Minam khempeuh kikholhna leitung hita ahih manin Zomite zong minam banga i khuasuah nop leh i tonkhop a phamawh thu hi.\nLeitung khangto ta, internet mek peuh lecin na thu theihnop khat peuh kingah theita hi. Tua bang leitung ah mikim in thu theihna hun khop kinei ciat ding cih lamet huai hi. Tua ahih manin kikhembawl, kawlngian tawh kikhem cihte hong kizang thei nawnlo dinga, a kitheihkhiat ni ni pen zuau khemte a ki up nawnloh ni hi ding hi. Tua manin ahi bangbang kitheihsak hun (transparency) hita hi. Transparency tawh kalsuan a, na vai hih bang hi, na thu hih bang hi kicihna ding leitung ah professionalism kisam hi. Sep siamna kisam hi. A sem siam dingin kisinkholh kisam a, a kisinkhol dingin thu theih kisam hi.\nTua manin Zomite hih hunthak ah bah hetlo a kal i suan sawm leh kisinkholh (training, professional training) kisam ding hi. Gentehna in, football kisuih ciang a thukhen ding bek zong qualified referee kisamta cihna hi. Phit tum siam kisamta hi. A siam bek kisamlo a, phit tum siam hi, tum thei hi cih thuneihna laidal (certified referee) kisam hi. Ahang pen a kimawl khangnote pen a dik, a diklo thei khinta uh, khem theih hi lo, zawhthawh thu tawh “kei thu hi” cih tawh thukhen hun hi nawnlo hi. Thudik thumaan tawh thukhen hun ahih manin. Tua dingin a kimawlte zong kimawl dan a thei sitset hih ding kisam hi.\nTua ahih manin kimawlna ah hi in, nekzonna ah hita leh, a hi ding bang hoihtaka thukhunsa i neih kisam hi. Tua pen i neih ngeiloh i zat ngeiloh thu hi. Upate in amau thukhen bangbang a a vaihawm hun uh hong bei hiaihiai ta cihna hi. Tangval upate vaihawmna leh general a hih hunte uh a kheng diaidiai kihi ta a, CHANGE sungah Zomi khempeuh a kilut hita hi.\nMoral guardian ding zong upate leh khanghamte bek hithei nawn phalo a, thudik thumaan theite hong hih hun a tungta tawh ikibang hi. Khangham leh upa te lak ah thudik thumaan theilo zong om theih ahih manin, a khangno zaw ahi phial zongin a thuthei leh thusiamte nangawn in i nisim nuntakna hong lamlak ding (guide) a kisap hun kitungta hi. Tua pen a tomin ci leeng pilna tawh vaihawm hun hita hi. UK, US cihte khawng tua tawh na kal suansuan khin uh hi.\nTua ahih manin na khatpeuh ah siamna, pilna, theihna tawh vaihawm ding hi a, kum leh sepzah kisial a nasep hun hinawn lo hi. Khangnote zong pilzaw thei a, khanghamte zong haizaw thei veve hi. Tua ka cih ciang khanghamte ka zahtak lohna hilo hi.\nTua bang Change ah i kisin tohtoh hun hita lo hiam? Tua ahih kei leh kitotna, kinopmawhna tuamtuam piangsak thei ding hi. Kitotna, kinopmawhna te in pankhawmna subuai, susia ahih manin khantohna ziakai sak hi.\nBusiness Industry bangin vai khatpeuh ah siam, thei, semthei cihte kizang zawta leh i minam kikhangto zaw thamtham pah ding hi. Makai ding zong kisinsak in, khoppi vaihawm ding zong kisinsak henla, kimawlna lam sai ding zong kisinsak detdet leh i kalsuannate hong siangthozaw in transparency omzaw dinga, professional zaw (siamnel zaw) in mi khempeuh lungkimzaw ding hi.\nGentehna khat ah, US gam College leh University te ah kimawl dingte zong kimawldan a siam dingin kisinsak uh a, amau zong amau mimal in kisin uh a, ki ukzawhna cihte nei in a phit tum dingte zong limtakin a siammah hi pah hi. Tua bang munte ah kitheihkhialhna piang lo hi.\nZomite in i tualsuak lungsim i lungsim i paih a, organized minded lungsim i neih ding hun hita in ka um hi. Tua pen CHANGE lianpi hi a, baihlo ding hi. Ahi zongin sawm leng kizo ding hi. Tua ahih kei leh hih hun kikhel in hong nopmawh sak den ding a, eiteng mah i kitawng ding hi. I khantohna ziakai semsem dinga, ni khat ni ciangin Dinosaur banga maimangin Titanic Tembawpi bangin i tum mang ding hi. A hun zui a i kikhel theihloh man hi ding a, a mun tawh kituaka i kihei theihloh man hi ding hi.\nMinam banga kalsuan a, minam lungsim neih i sawm leh cihna hi a, lawm leh gual, veng leh paam, khua leh tui khawng ciang bek nop tuam ding i sawm leh bel hih i thugente kisam lo ding hi. Bawng khat go a pawi bawl ziahziah ding hi lel a, baih mahmah hi. Dr. Hau Za Cin\nPrevious: Tonh Thu (5) ~ Awn Za Pau\nNext: Tulai Kawlgam Khuahun (27 Nov 2015)


url: =Pasian in ganhing leh mihingte’ nuntak hunding asehsak zia ~ TK Lian :: ZOMI DAILY\nPasian in ganhing leh mihingte’ nuntak hunding asehsak zia ~ TK Lian\nposted on 25 January 2017 at 11:03 am Lomkholna: News, Thangkhanlian\nPasian in la (donkey) bawl a, “Zing nisuak cil panin nasep kipanin ni tum dong na nasem dinga, van gik mahmah na pua dinga, lo hing na ne ding hi. Na pil kei dinga, ahih hangin kum 50 sung na nungta dinga ‘La’ hong kici ding hi,” ci hi.\nLa in Pasian kiangah, “La hong kici ta hen. Ahih hangin tua banga nasem a genthei ding ka hih leh ka nuntak hun sung kum 50 pen sau lua ahih manin kum 20 in hong khiamsak in,” ci-in dawng hi.\nPasian in nang deihna bang hi ta hen ci-in a nuntak hun ding kum 20 sehsak hi.\nPasian in ui bawl kik a, ui’ kiangah, “Mipa’ (man’s) inn ngakin a inn ah om-in mipa’ lawmhoih na hi ding hi. Mipa in hong piak bangbang na ne dinga, kum 25 sung na nungta ding hi. Ui ci-in hong kisam ding hi,” ci hi.\nUi in Pasian kiang, “Topa aw, kum 25 sawt lua hi, kum 10 sung hong nungta sak in,” ci-in dawng hi.\nPasian in nang deihna bang hi ta hen ci-in a nuntak hun ding kum 10 sehsak hi.\nPasian in zawng piangsak kik leuleu a, zawng’ kiangah, “Na nek ding na muh zawhna dingin singkung khat panin dang leh singkung kahiang bawh in na kiluai ganggang dinga, na gamtat zia muhnop napi-in a haihuai mah bang ding hi. Kum 20 sung na nungta ding hi,” ci hi.\nZawng in Pasian kiangah, “Kum 20 sung singkung khat panin singkung dang leh singkung kahiang dang khatah kiluai ding pen ka ban kham lua ding ahih manin sawt lua a, kum 10 sung hong nungtasak in,” ci hi.\nA tawpna dingin Pasian in mipa/pasal piangsak a, mipa kiangah,”Nang pen leitunga nuntakna nei khempeuh lak panin ngaihsutna a nei thei, a sia a pha khentel theina nei nang bek na hi ding hi. Na pilna zangin ganhingte tungah ukna na neih khum dinga, kum 20 na nungta ding hi,” ci hi.\nMipa in Pasian kiangah, “Topa aw, kum 20 bek tom lua hi. Bang hangin la, ui leh zawng adingin nuntak hun ding na sehseh a deih loh teng uh hong pia hoh lo ding na hi hiam?” ci-in ngen hi.\nPasian in, “Pha hi. Nang deihna bang hi ta hen,” ci-in la, ui leh zawng in nuntak hun ding a sehsak a deih loh teng uh pia thuah hi.\nTua ahih manin Pasian in a bawlin a sehsak masak kum teng mipa in mihing bangin kum 20 nungta a, hong picin’ ciangin kum 30 sung la bangin vangik pua in nasem a, a tate a neu teng hong gol ciangin inntuan san uh hi. A tapa upa pen in keem in kum 15 sung ui bangin inn ngakin om a, a kipia peuhpeuh ne hi. Tua khit ciangin kum 10 sung zawng singkung khat panin singkung hiang dang leh singkung dangah a tawm mah bangin a ta dangte kiangah a teek ciangin kituah kawikawi in, a omna laih kawikawi in, a tute tawh hun zangin a haihuai nono kimawlpih in, a tamzaw kum 75 kiim in si hi.\nThang Khan Lian\nPrevious: NATO in International Terrorism maituahna dingin vanglian zolo hi ci ~ TK Lian\nNext: Biakna in hong khen hang, Minam in hong gawm hi ~ Tual Khan Suan\nSex Awareness kisam nasa uhhiam? ~ Pau Tun Thang\nThailand, Phuket ah numei leh pasalkhat Motorcycle tungah akizaih Photo kithehzak\nKL, Bukit Bintang vengsung aom Entertainment Outlet khatah Operasi lut, mi 24 kiman\nThupha Naak Itna Hi ~ Khat Thang\nLia Kap Sian Hoih Kim (Kha 6) ading huhngetna: Update 24 Sep 2016\nAlunglen khasiathuai Taiwan Cinderella High-Heel pawlpi ii tangthu ~ Cope Langh Khan Kam\nZomi tawh kisai ka thu-up ~ J. Thang Lian Pau\nWindows 10 amawkna in ki Upgrade theiding\nMalaysia, Kajang aom suaizuakna khatah damiah lutin Rm100,000 man puakhia ~ ZD


url: =Mizoram Donghu vai siangphot :: ZOMI DAILY\nposted on 9 August 2017 at 7:41 am Lomkholna: News, Thangboi, Zomi\nMizoram a ih sanggamte’ dongtuahna tawh kisai in huh theih bang in huh ding in alung himawh pawlkhat in Tedim ah Zomi Donghu Kipawlna (ZDK) phuan khia in dong huhna ding hong don uh ciang in Tonzang, Tedim, Kawlpi, Zangkong leh Malaysia te pan in ih piakzawh zah ih piak ciang in teng 200 val kingah hi.\nAugust ni 7 ni in donghuhna pia ding in Tedim pan ZDK te antang ip 100 leh huhna van tuamtuamte leh mawtaw 4 tawh mi 26 (numei 4) kuan khia uh hi.\nGamgi tun ciang in gamgi kanna (border pass) kumpite’ theihpih in kibawl khalo ahih man in buaina tawm om hi. Pu Paulun Guite (Social Affairs Minister of Chin State) i thukhualna hang tawh mawtawte in gamgi akan theihloh hang in avanteng leh miteng in hoihtak phatak in gamgi kan thei hi.\nGamgi ah YMA (Young Mizo Association) leh ZCS (Zomi Cultural Society) te’n na dawn uh hi. Nitak ciang in ZCS te’ gelna tawh Tonsim (champhai) ZBC biakinn ah hanthotna thugenna nei uh hi.\nAugust kha ni 8 ni zingsang nai 10:00 am in Zomi Donghu Kipawlna tungtawn a Mizoram dongtuak huhna kipia khempeuh YMA te’ khutsung ah thupi tak in apna neithei uh hi. YMA makaite in kawlgam a sanggam te’n hih bang in nong itnate hang un lungdam lua ung ci in khitui mualtuang sa in sang uh hi.\nRelated: Mizogam Dongtuak Laizom Zosuante Huhna August 8 ni ki apding\nZDK palaite Tonsim pan in nitak nai 2:00 pm pawl in kawlgam lam zuan in hong ciahkikta uh hi. Hih lai ka gelh laitak in Laitui khua tungta uh hi.\nPrevious: Selfie Photo kizaihding in Pi 1400 val asang inndawn ah akahto khangno te\nNext: Bruce Lee ii tangthu Film thak pawlkhat Penang khuasung ah kizaihding\nHiam gamtatna (Terrorism) ~ Tual Khan Suan


url: =Akizangtheilo Sik Kekseu\nSik icih pen sak mahmah in khauh mahmah a, akizat nading munte ah izat leh, temta, temtawng, namsau, mawtaw, vanleng, inn leh vanzat tuamtuam in kizangthei kawikawi hi.\nZomi sungah Pa banga ingak, Biakna lamah mipil khat ahi, Rev. Dr. S. Pau Khan En in "Na nuntakna Sik kekseu bangin kizangtheilo in na om sangin, Khuai meivak bangin tumzaw in" ci-in GZA Khawmpi khat ah mipi mai ah tangko hi.\nRC Pawlpi ah Father suah zawh ding naleng hamsa tangpi in kihanciam a, tua naleng asuakzo ding kikhat mahmah hi. Bishop suakzo Zomi sungah aom pen Zomite tangthu ah alamdang thu khat ahihi. Khat bekbek ineih, Aktui kitam ding idop banga adophuai Bishop Felix Lian Khen Thang in pil mahmah napi akizangtheilo, Laitan sang mahmah napi kimanna aneilo Zomi sungah pawlkhat ih om hi, ci-in gen ngei hi.\nZomi sungah M.A khawng ngah lenlan in, minam ading mapanna khatzong anei zolo, tapkual ciakciak minam nasemteng hawmthawh in, gensia thapai aman lah bangmah septheih anei hilo, Sanginn ah Sia te' lai hilh tengbek mah mittaw sialkhau let a thei, minam itna aneilo, angsung metna dingbek ngaihsun pawlkhat ki om hi.\nTuabanga minam itna aneilo laipil pawlkhat pen "Sik kekseu" tawh kibanga, pilna nei tase keileh ZAM zum khawngah Volunteer nasem likliakte pen minam itna tawh anungta hi-in, Khuai meivak banga anuntakna uh atumtum ding hi-in, khangkhat nuntak sungah hun zangsiamte ahi uhi.\nSik kekseu bangin na-apcip nuam hiam?Khuai meivak bangin natum nuamzaw hiam?\nSrc: Rev. Dr. S. Pau Khan En, (President, Global Zomi Alliance)\nDal Sian HungKuala Lumpur, Malaysia. Mob: 011-1521-5972Email: dalsianhung@gmail.comFacebook: Dal Sian Hung


url: =Tulai Gamsung Kipeizia ~ Bob Tuangpi :: ZOMI DAILY\nposted on 28 February 2018 at 8:06 pm Lomkholna: BobTuangpi, Myanmar, News, Politics\nMipi in kum (30) val sung bang ingakngak ilametna (high expectation) ahi tulaitak gambup uk party NLD in hong makaih zawh kum (2) val (mid-term) hong cingto tatak hi. NLD makaipi leh gambup thudotpi Aung San Suu Kyi pen mipi nautang (working class) hong muibunailo hi. NLD in 2015 kiteelpilai akamciam bulpi ahi 2008 thukhunpi laih ding vai, gambup kilemkikna ding vai ( national reconciliation and peace process), sumlei sumzuakna lam ah ASEAN level taizawh ding cihte mualmong et bang teutau lai hi.\nMualmi Gamvai Luanzia\nMualmi 2015 gambup kiteellai agualzo party te bel Hluttaw ah muibunzolo uhhi. Gambup innpi ah NLD bekin deepcip (dominant) ahih manin, amau’ cih loh acite meetang (vote) tawh khaktan ziauziau lel uhhi. Mualmi Hluttaw tungtawn nasepna pen hawmthawhhuai simsim hi. Ahizongin, gambup Hluttaw ah atu mualmite kipawlsiamlohna (leak of ethnic parliamentary alliance force) tampi akihel ban ah atangzang setset apilvang mualmi MP leh ahangsan khauhtak adingngam omlohna tampitak tawh kisai hi.\nMualmi thautawi ahuampi-in pawl (3) in kisehthei hi. Federal political negotiation and consultative committee (FPNCC-group-7), United Nationalities Federal Council (UNFC), Nationwide Ceasefire Agreement (10-NCA Signatories group) cih bangin gambup kilemna lamkal ah kipailaitak hi. Tua lak mualmi thautawi thahat pen (7) kipawlna FPNCC in NCA lampi tuciang’sangzonailo hi. UNFC bel pawl khatt leh nih cih simloh atamzaw NCA thukim khin hita hi.\nGambup Kilemna Maban (Union Peace Conference- 21st Century Panglong)\nTuni anunung pen thuzakna abat leh a (3) veina 21st Century Panglong khawmpi pen April kha beikuan aih keh May, 2018 lam teh kibawlkikzo pan ding cih thu Union Peace Joint Dialogue Committee ii a (14) veina meeting khensatna tungtawn kiza hi. Ahizongin ahun ding geelna kician (time table) omnailo hi. Tua ban ah gambup kilemna (NCA) thukim thautawi lak ah amau’minambup kamkupna (National Level Dialogue) aneizo nailo RCSS-Shan, ANC-Rakhine, NMSP (Mon), LDP-Lahu cihte in a (3) veina 21st Century Panglong kikma National Level Dialogue abawl uh kul ding ahih man hi.\nKawlgam Dinmun Leitung Gamdangte’Muhna\nAbeisa 2012 pan hong kipan Rakhine State aaa minam/biakna paulap khat leh khat buaina (communual violence/Rakhine Crisis) pen tuni cianin leitung buaina dong hong tungta hi. Bangzah ciang tungta hiam cih leh United Nations lemtuah galkap pawl (UN peace force) gamsung lut dingin Rakhine gam ah Muslim te akem ding leh ahu ding leitang sehna (Rohingya Free Zone/No man’s Land) geelsak ding zah dong leitung kipawlna tuamtuamte ahi OIC, EU, USA leh gamkhangtosa atamzaw-in UNO khut zangin kipat sawm zah dong hong tungto ta hi.\nAhang bul bel Rakhine buaina pen minamkhat hahsiangna (ethnic cleansing), mihingtate’tung khutkhialhna (crime against humanity) leh minamkhat lomthahna (genocide) thulu nuai ah om-in leitungbup UNO thukhunpi palsatna ahihna hang ahihi. Tua ziak in, UNO thuneihna siksan lakna tawh gamkhat simtheihna (Responsibility to protect-R2P) zattheih nading gamtampi ahanciam ahihi. Tua khit tunai thugingkik leitungbup ah athang galkap mangpipa (Commander-in-chief of defence services of Myanmar-Snr.Gen. Min Aung Hlaing) leitungbup ngongtatna thukhen zum (International Criminal Court-ICC) ah puak dingin British Member of Parliament mihing (100) in thukimna nei-in pawlzawn koikoi ta uhhi. Tuate nung huzap ong taksuak ding maw, taksuaklo ding cih bel leitung gamvai kipawlna tuamtuamte’ gamvai kitawitehna (international relation & great power rebalancing) tawh kisai ding hi. Athupi ah United Nations Security Council Veto Power (UNSC-Russia Federation & The People’s Republic of China) leh OIC, EU, USA te’ gamhamphatna aleekzo zawzaw (Global political game & The interest of Great powers) in thu hong khen ding ban ah leitung ah mimal tam penpen India leh China kikal ah om kiukeu (Strategic point/ regional geo-politics) ahi hih igamveng (2) te’dinmun tawh tampi thukikhen thei ding hi.\nKhuahun Luanzia leh Zomi Dinmun\nNidang 2015 kiteelpi khit masiah gamdang gam khangtosate in Myanmar agennak vua leh tua tawh etsakna Aung San Suu Kyi (Myanmar Democracy Icon) kihel hamtang hi. Tu’n ahih leh leitung ah tua avvang neihna (international image) naakiat mahmah hi. Tua bel gamsung gamvai ah akidem pawl tuamtuamte’ gamvai kimawlna athukkik zawh tantan tawh kisai kici thei hi. Gamvai ah kuamah ki hehpih cih omlo ahih man aginalote leitang akizepna ngeina hilel hi.\nHih gamvai kipei bilbialte’ nungah Kawlte’zongh akimawlsiam mahmah ngello-in nidang leitung galpi (2) khit nitumna leh nisuahna kidemna Communism & Democracy/Cold War) hun bangin nitumna gamte’kiangah USA &EU) no na kibatsak uh leh nisuahnalam mah (Russia & China) acih vua leh lah USA in bel kampha vou! (good luck!) hong cihsan ziau ding hita hi. Myanmar cih thadah S.Korea nngawn na kiphatsak vua leh no leh no ding un! acici ta uh hi. Leitungah eigamsung hamphat nang aangsungkhualna leh minam itna khanlawhnapi hongtunkik ziak hi (national interest first policy). Tua tungtawnin Zomi te leh mualmite in hih buainate zatsiam ding hun hoih ahihi. Leitungah buaina (conflict) a om leh hamphatna (opportunity) om hamtang hi. Tuate pen Myanmar suahtakna hanciam hunlai Gen. Aung San in Mangkangte’ dongtuahna pen Kawlte’ading hunhoih/lamdawt (အဂၤလိပ္အခက္ ဗမာ့အခ်က္) hi acih bangin tulai Kawlte’ buaina Zomi leh mualmite in hibang hun ah kipeisiam ding hun ahihi.\n2015 gambup kiteelpi in agualzo iminam party Zomi Congress For Democracy (ZCD) pen Chin State minam party lakah ademzo omlo amah bek ( only elected party) ahihna zui-in aguallelte’sangin muibuntak gambup khawmpi (21st Centurty Panglong) ah kahtheihna leh thusun theihna kinei hi. Tua ban ah mualmi thautawite mah bangin Zomi Revolutionary Army/Org nei hihang. Ahizongin, gamsung thautawi kipawlna tuamtuamte ah hong lutnailo uh suak hi. Thautawi kipawlna tungtawnin aluttheih kei leh zong kumpi tawh khat leh khat kihona (bilateral talk) tungtawn lut leh alampi ikhuatsiam leh lamet om veve kici thei hi. Hih dibmun abat leh NLD kumpi in angimna ah atun nading (2008 constitution) kantan nading NCA siksan (21st Century Panglong) khawmpi ah behlap toto-in amasa Union Accord Point (37) behlap toh khi teh thukhunpi puah ding 2019 sung hong hanciam ding hita hi.\nTua ding pen a (3) veina 21st Centurty Panglong ah thutampi hong minthei kha ding hi. Amasa khawmpi leh anihveina 21st Century Panglong ah akikumsa thulupi (5) teng ahi : (1) Gamvai (Politics Principles), (2) Sumlei sumzuakna lam (Economic Principles, (3) Leitang leh leisung sumpiang sehhawmzia ding vai (Land Principles), (4) Gambitna/gamkhat galkap khat vai (Security sector principles) leh (5) Nuntak khuasakzia (Social sector principles) teng amasa leh’anihna khawmpi thukhensat zawhloh phadiak ahi Security Sector Principles leh gamvai khauhtakin (adiakin inntuantheihna/righ to seccession) cihte (3) veina 21st Century Pang kik teh nasiatak kitalsikna hong om ding hita hi.\nTua ahih manin, Zomi mailam gamvai leh minam ading panla Zomi tualsung nasemte CSOs &CBOs) ban’ah minam party leh thautawi kipawlnate in nasiatak panlak phat mahmah hunta hi. Zomi tualsung nasemte (CSOs &CBOs) pawlin zong gamvaisemte alampialloh nading etcikna (monitoring/watch dog) mun ah panlaaksiam aa tawsawnsiam dingin ahualkim tak (check and balance) ikalsuan hunta hi. Bang mah panlakna lah omlo eiteng khutme kikawkkawk tawh hunmanpha hunhoih tampi in hong paisan khinta hi. Ngasa neute pilvaangin akilep zialzial ciangin ngapite in zong nezo tuanlo (the big fish cannot catch the small fishes) hi. Hunhoih ingakkawmin pilvaang takin nasep panlaak hun hi.\nBangbang ahizongin, Zomi puupa’satsa leitang’ah thuneihzawhna ingahkikna ding leh Kawlgam phutkhia Zomi te in ipupite Pu Thawng Za Khup (1947-Panglong Thukimna), Pu Capt. Mang Tung Nung leh Pu Chin Sian Thang (1961-Taunggyi mualmi khawmpi &21st Century Panglong) maban tukhangin anungta Zomi khenmpeuh liangko tungah hong kisuan hita hi cih iphawk det ding kisam hi. Kawlte’in kuakua pu aci vua nisuahna nitumna pupite sutpi vapom-in abeel zong ei Zomite in ikipeisiam leh pilvaang ding hunthupi hita e!!! Agelh : Bob Tuangpi (2822018)\nPrevious: Nupi khatin apasal asikhin sa in misi koihna ah puaksak\nNext: Malaysia, Genting Highland pan aciahsuk Bus 2 tuahsia, mi 1 si\nThang Za Kap says\nThupi mahmah ei. Hong post zel Ooo. Thei huai thu vive hi ei.


url: =Ki pumkhatna ~ MUC\nAdmin 10:44:00 PM Articles\nPasian Pawlpi thupuak pen Jesu hong tatkhiatna thu ahi hi. Leitungmite aadingin sihna pan aa suahtakna ahihmanin Lungdamnathu zong kici pah lel hi. Hih Lungdamnathu in Ngeina thukhun nei a, tua thukhunte pen Jesu lim kilangsak vive ahi hi. Thukhun omlo-in Lungdamnathu in limna, alna leh thumanpha thulimci suak theilo ding hi. Nasepna thahaat theilo ding hi. Thukhun kibang sunga om mihonkhat pen Pawlpi kici a, khuavaak muhna tungtawnin Pawlpi kiphut ciat hi. Pawlpi nei khempeuh in amau Pawlpi ciat pen, Pasian Pawlpi hi, ci-in pom hi. Tua pen leitung mihingte muhna tungtawn aa kikhensat ahi hi.\nTua ahih ciangin, Pawlpi min ngeihnono phuak uh hi. Tua minhoihte tawh Pasian Pawlpi maanpen koihiam, ci-in kikalkhia thei lo hi. Laisiangtho tawh sittelin, laisiangtho thuman tam a pom penpen Pasian tawh kinaipen Pawlpi cimai kul ahi hi. Pawldangte sangin SDA Pawlpi in leitungbup aading thupuak limci mahmah a bucingzaw kinei hi.\n” Hun-nunung tawh kituak, laikung leh awging zangaa taangko ding,thupuak limci mahmah ahi, khuavak, ei SDA tungah Topa Pasian in hong pia hi. Lungneu-in meidawi a, laupipi aa taangko ding hilo a,Pasian vangletna leh Khasiangtho thatawh laulo takin hilh ding ahi hi. ” Life Sketches 329.\nThupuak lawngkhat sungah kikhumkhawm.\nUpna Haangaa Midik Suahna pen thupuak khempeuh ii laigil ahi hi. Midik a suaksa Pasian tate pen thukham-sawm tawh kikalsuan pah hi. Bang hang hiam, cihleh, mawhna sila panin suakta khin a, Pasian ukna gamsung kitungkhin ahihman hi. Pawlpi Doctrine kici thukhun khempeuh pen, thukham tungpan aa hong taangkhia khuavakmal ahi hi. Hih namthumte bulphuhin SDA kalsuanin taangko hi. Hih thugilte in, Jesu hoihna, Jesu thumanna, Jesu sianthona hong lak a, Pasian kicinna leh hoihna kimu hi. Hih thupuak bangaa nungta misiangthote pen, minam tuamtuam gamtuamtuam, kipawlna tuamtuam pan ahizongin Nuntakna-laibu sungah milomkhat ahi hi. Tuapen thuman[truth] kici hi. Hih thu sungah lawngkhatin kitaangko ding hi.\n” Topa aw, na thuman tawh hong siangthosak in. Na thu in thuman-thutak ahi hi.” John 17:17. Jesu in, leitungmite tawh a kilamdang dingin, thuman tawh siangthosak in, ci ciatciat se hi. ” Kathu bangaa gamta nuamte in, keima doctrine thei kul hi. Tua thuhilhna[doctrine] Pasian kiangpan hong pai hiam, ama utbang aa gen hiam theimasa ding hi. ” John 7:17.\nSDA thupuak khotakin len.\nEite thupuak taktak pen Upna hang aa midiksuahna tungtawn a kikhung Doctrine kici Pawlpi-upna hizaw hi. ” Pasian thukham leh Iesu tetipanna a len misiangtho, ” cin kigelh hi. Naseemte in, Jesu hoihna tungtawnin Doctrine leh thukham picinna dingin thuhilh tawntung ding hi. Thungai a za khempeuh in Pasian hong itna leh Jesu dikna teltakin muthei ding uh hi. Jesu dikna kilanglo-in Doctrine guak thuhilh pen tui omlo tuikhuk tawh kibang hi. Kha-dangtakte in noptuampih lo ding hi. Jesu hoihna tungtawnin Doctrine pulak thei hileng Lungdamnathu-bucingzo pan ding-a minam khempeuh huupzo ding hi.\nHun nunung a ih ngah khuavak pen awkhatin luangsak leeng, agin ngeih ding hi. Vangletna nei-in leitung kilokzo pan ding hi. Ih Lungdamna thupuak pen makai pawlkhat te phylosophy hoihlo tawh kisincip a, midangte in Jesu mutheilo uh hi. Ih kalsuanzia pen Legalism hong himawk hi. Tua pen Siampite leh Pharisee biakna kalsuan zia ahi hi. Thukham pen ki-itna hi. Tua ki-itna sittelna ding limlang pen Jesu bekah om hi.\nDoctrine tungaa kingakluat\n” Ihvekpi -in Christian khempeuh in Laisiangtho ( Pasianthu) kibulphu ciat hi…..Ei SDA te-in leitung aading thupuak ih nei hi. Pasian thukham leh Jesu Christ teti-panna pen eite upna leh thupuak bulpi ahi hi. Kipumkhat thei nangin khatleh-khat ki-itnathu pen eite kalsuanpih nasep lianpen hi. Doctrine tungaa kinakngaklua ih naseem pawlkhat a lauhuai mahmah om hi. Amau tektek pasianlim suunin hoih-gamtat ding a kisap laitakin, Kinialna apiangsakthei thutampi hilh uh hi.” 15Manuscript Releases. 23.\nAmaute in thukhenpa bangin thuhilh hi. Pasian hoihna khempeuh sumial hi. Pasian pen thukham palsatte danpia thei, hell sung atunthei, mawhna neite mudah a, sumaimang pahpah Ukpigilo suaksak hi. Kihtakna tawh Pasian biak pen Pasian deihna hilo hi. Pasian hong itna theisiam a, lungdamin a biate bek vantung tung ding hi. Thukham zuizo ihihmanin gupna kingah hilo hi. Jesu in hong zawhpih man hizaw hi.\nPasian Nuntakna laibu sung a kiciamteh Vantunggam luahding mite leuleu pen Pawlpi khat sihsanin kila theilo hi. Pawlpi kimah gupna ngah omtek ding hi. Khasiangtho lawnna tungtawnin ama kitheihna tawh Pasian tanu-tapa ahi Lungdamnathu za ngeilo Lawkite nangawn kihel ding hi. Ama khuavak muhna zui a, Jesu mitsuan aa gamta mikhempeuh kila ding hi.\nPawlpi a kibat hangin mikhempeuh tunna kibang tuanlo ding hi. Upna tungtawnin kila a, ama khuavak muhna zui-in gamtatna tawh kikhaih khia ding hi. Innkuan khat ahizongin, Pawlpi khatsungah i omkhawm zongin Vantung in pawlkhatin hong ciamteh tuanlo ding hi. Christian pumkhat suahna pen Upna tungah kinga hi. “An-gawi khat kila dinga khat kinusia ding hi.Lupna tungaa lum nupa khat kila-in, khat kinusia ding hi. ” Mipum omkhawm khempeuh a tunna kibanglo ding hi. Vansinnuai aa om mihingte lakah Jesu tawh kizom a nungta khempeuh Pasian Pawlpimi ahi uh hi. Khasiangtho tawh kiciamteh hi.\nHunsawt tektek a, thuhilh ziate zong munpawlkhat leh mipawlkhat thupuak pen Lungdamnathu leh ama ngimna tawh kituak nawnlo hi. Lungdamna thugil teng kinelhsiahin Organization kipawlna ahi Pawlpimin leh Administration policies peuh kithupiseh zaw ta hi. Logo khawng misiangtho ciamtehna danin ngaihsun a, Jesu kua hiam thei nawnlo hun himai hi. Tua khempeuh pen leitung i omsung gupna zong mite Khawlmun hibek hi. Leitung kipawlna tawh kisai ahi hi.\nThukham guak langleek aa ihilh ciangin Jesu sepding omnawn lo hi. Hehpihna pan kikia hi. Thukham pen lamkabom aa kisuang lamlahna khuam bang hi-a, Gumpa hilo hi. Liimlang zat bang hi-a, limlang tawh mai kiphiat ngeilo hi. Sabbath pen Piangsakpa phawkna hi-a, Gumpa leh mawhmaisakpa hilo hi. Lungdamnathu tawh mi convert masa lo-in ki-ukna thukhamte sabbath thute uang gen kei in. Na thupuak maanlo ahih ciangin, pengkul aw kitel lo hi. A gin ngaih theilo hi. SDA pancilte thupuak leh ngimna tawh kituak nawnlo ding hi. Lungdamnathu lawngkhatin pai lo ding hi.\nTopa hong pai ciangin agah ki-aat ta ding hi. Ihvawh bangbangin ki-aat ding hi. Tuu leh Keel kikhen ding hi. ” Kapa, thupha a saang mite aw, hong paita un. Leitung piancil a kipanin note aadingaa kibawl kholsa gamnuam hong luah un.”\n” Bang hang hiam cihleh, kagilkial laitakin, an nongpia uh a, kadangtak laitakin, tui nongpia uh hi. Mikhual kahih laitakin zin nongdo uh a, puan neilo-in ka om laitakin puan nong guan uh a, kacinat laitakin nong veh uh a, kathongkiat laitakin nong hawh uh hi, a ci ding hi.” Matt25: 34-40.\nBang hangin, “thukham nazui uh a, sabbath tang nahihman un” cilo mawk hiam? Pawlpi sungah Jesu convert te leh thukham convert mi-namnih om hi. Anih un thukham zui-in sabbath tanbg tuak uh hi. Jesu convert te pen midikin a sanggampa sihpih ngam hi, Thukham convert mite pen thukham hilhna ah khauh mahmah a, hehpihna leh itna neilo uh hi.\nTuhun aate dawngsak leeng,” Topa, na Pawlpi aading singamte himawklo kahi uh hiam? Na Pawlpi kahuut manun, sumpi dangkatang million bangzah beizo cih nangman telzaw teh. Makai thumanglo a tullom a kapaihkhiatte uh, nangma minsuang aa kapaih uh hilo hiam? Kumpi kawi-in Conference ngente saben bangin kumpi zumah khia hilo kahi uh hiam? Nang nongpai ma-in tuu leh keel nakhen khinzo ung a, keelte kahawlkhiat uh pawlkhat lah tuute lakah nong hel tazen a,” cinuam ngel ding uh hi.\nUte naute aw, Lungdamnathu siangtho takin taangko ni. A aw kitelsak ni. Topa hong pai nang lamsial ni. Mualniamte vukin, mualsaangte totam ni. Topa muak dingin Khasiangtho in hong bawlphakim ciat ta hen.\nPASIAN TA BANGIN NE-IN DAWN.\nSDA kilipkhap mahmah hi. Kineumuh hetlo hinapi protestants dangten huatsah ngiau hi. Tuapen SDA khauh simsimte kisathei uh hi. Pasian misiangtho ihihmanin leitung mihingte in hong mudah uh, cise hi. Ahihna ciang om hi. Tua ciangtawh ngamawk leeng hikhin lo hi. Ih thupuak pen limci mahmah hi. Lamet beite lametna khuavak musakin lawptakin hilh ding ahi hi. Pengkul tumte siamlo ihizaw kha tam ci-in, kalungsim buai tawntung hi.\nMyaungmya Laisiangtho-Saang kava kah uh hi. Music tumtheih tuamtuam hong sinsak hi. Pawlkhat in, biakinn sungah hong keng hi. Music siamte’ tumpen zaknop kisa hi. Music sangaa biltawh kilemzaw omlo hi. A kisincil ngentang kihi a, khatveivei mut’khialin teu-gega-in hong ging thei hi. A za khempeuh ki’gaihin a bil hum uh hi. A zaknop pen khat zong a zakdah huaipen suak thei hi. Tuapen a tumte hang hilel hi.\nPasian in Israel mite Egypt mitete lakpanin hong kaikhia-in hong tuamkoih khit ciangin, Cidamna tawh kipawl Lungdamnathu hilh pah hi. Pasian tate bangin nungta un, cipah hi. Si leh Sa pumpi pen Khasiangtho teenna dingin bawlpha hi. Utthu aa gamta dingin hong khahkhong lo hi. Hong ompih dingin Khasiangtho hong guan hi. Si leh sa deihna nusia-in Khasiangtho lamlahna zuih kulta hi. Ama thumanglote Khasiangtho in nusia hi. Gupna a taan hipah hi.\n” Bang hang hiam nacih uleh, note pumpi in , Pasian hong piak Khasiangtho teenna biakinnpi ahi zongin, no-aa hilo Pasian-aa nahihlam theilo nahi uh hiam? Note in man tawh na kileizo uh hi. Pumpi leh kha tawh Pasian min phat un.” 1Cor 6:19-20. 10:19. 1 Cor 3: 16-17.\n” Ka itte aw na kha un nuamsa-a aom bangin, nang zong nuamsa-in, cidam-a na omna dingin thu kangen hi.” 3 John 2. Pumpi leh kha pen cikmahin kikhen ngeilo hi. Pumpi gamtat bangbang kha in thuak tawntung hi. ” Namittaklam in nang hong khialhsak leh, khelkhia inla pai in, mitkim a, hell sung natun sangin pumpi hemsa-in om lecin phazaw. Nakhut taklam in hong khialhsakleh sattanin pai in. Pumpi kimin Hell sung natun sangin khut hemin om lecin phazaw hi.”Matt5:29-30.\nLaisiangtho sungah Pasian mite aading, suken, lawng ken, neken,dawnken, ci-in a minmal tawh hong gelh hi. Leviticus 11:1-11. Tuiciin tunkhit aa kipan vanthak leh leithak dong zatding thupiak ahi hi. Isaiah 65:15. Si leh sa sung omlaite leh Pasian tate kikhenna hi-a, khuavak ahi hi. ” En un, Topa Pasian in, tate hong cihna Pasian tate ih tang ding hi.” Vantungtawh kipawl khuavaktate aading bek ahi hi.\nPumpi pen gangawh biakna hita\n“Note in, na Topa na Pasianthu kiciantakin ngai-in,ama deihna bangin nagamta u-a, thukhamte leh ama geelna bangin nazuih uleh, Egypt mite neih natnate note tungah hong tunglo ding hi.” Exodus15:26. Thumanna tungtawnin thupha leh damna kingah hi. Pasian a tawntungin hong dal hong keem hi. Cidamna, khansauna leh tawntung nuntakna dongin thupha hong pia hi. Isaiah 66:17.\n” Ute naute aw, Pasian deihna tawh kituak ahi, a nungta, sianthona tawh kidim biaknapia ding napumpi uh pia un. Note pumpi sagawhbiakna dingin Pasian tawh a kilawm a kituak bangin napumpi uh sagawhbiakna dingin zang un.” Rom 12:26. Philipian 4:13.\nVantungmi thum taangko pen kipuahphatna ahi hi. ” Pasian thukham leh Jesu tetipanna” kitaangko hi. Jesu tetipanna pen Spirit of Prophesy hi, ci-in ei SDA te in ih bullet mahmah ahi hi. Lungdamnathu pen awbek tawh kigen lo hi. Pumpi zong khuavak in kizang a, teti kipang hi. Pasian in, a um mikhempeuh cidam thahaattakin Lungdamnathu teti pang dingin hong deih hi. Tua zawh ciangin sithei dongin hong koih nuam hi. Tua ahih ciangin, SDA te in Cidamna leh Lungdamnathu khen ngeilo hi.\nMunkhempeuhah Extremist kici A-uanglua omtawntung hi. Tuate kipawlna khempeuh toksia-in zawngkhal sak a, melhemin koih hi. Cidamna tawh kisai Lungdamna-thupuak zong a khengval zat mihon om hi. Mrs White thuhilhna tawh kituak nawnlo hi. Tua pen Reformmovement kici hi.\nSa nelo ding. Bawngnawi leh aaktui zong kidawm un. Sanete vantunggam tunglo ding, cilianlian uh hi. Sane khatpeuh amuh ciangin neu-et lua kisa-in kul-et ngeungau zawzen hi. Zong mudah mai uh hi.\nReform omna khua khatah Mopawi om hi. Amau zong va uap uh hi. Sa nelo ahih ciangin aaktui tang-7 apumin huansak hi. Aaktui a neekciangin a hawng khehlohin nekhawmsuk hi. ” Bupa lawmlawm kheh buang ve,” acihleh, ” Aaktui hawng pen calcium hoih mahmah hi,” cih kawmkawm leh ciakzuazua-in hai hi. Lamdangsa-in kiim-um uh hi. Kamka heuhau-in khat leh khat ki-en uh hi. Tuapa in tua mite pawlzotzo-in na um hiam?\nTua ciangin Tamu ah pawlkhat om hi. Sawtpi damlo-in cinana hi. Sisan neilo eng hiuhiau bek hi. Siavuante in, zatui kisam kei, vitamin kisam hi. Aak khat go inla, nakhamtakin ne in, a zingsang ciangin kilamdang pah niteh, ci hi. Si zaw ning, ci-in mang nuamlo hi. Sizaw takpi hi. Ellen G. White thupuak a telkim lohman ahi hi.\nMrs White muhna.\nHealth Reform tawh kisai thupuak pen, kidophuai mahmah hi. Gam khat leh gamkhat nuntakna, neek leh dawn background kibanglo hi. Khualumna leh khuadamna kibanglo hi. (Letter 14, 1901.) Innkuankhat leh khat dinmun kibang lo hi. (Letter 37,1901.) Mipum khat leh khat kibang lo hi. (7Test 133,134.) Pulpit tung leh Circular letter tungtawn a, thupiak mawk theih hilo hi. Eima pumpi teektawh a phual vapha a, muhna zui-in hilh kul hi.(letter76,1895.) Hih Health Reform thupuak pen, thu-um mite kidaalna kulh bang hilo ding hi.(letter102,1896.)\nA tamluate kikhiam dingaa a tawmluate kivuk ding ahi hi. Tua pen Reform kici hi. US gamah thauluat natna kikihta pen hi. Ankhamlua, neekding tamlua, nezolua ahihi. Sa peuhmah neekhuai lo hi. Gah leh teh kicinglua ahihmanin, bawngnawi leh aaktui zong neekhuailo hi, ci hi. Mipum khat leh khat ii taangsapna zong kibanglo hi. Tua khempeuh zong theih huai hi, ci hi.\nMizawnggam , nisatnagam , khuavotna gam zong khat leh khat kibanglo ding hi. Mizawnggam ah Healthreform uang gen kei un, cingiau lel hi. Mihaugam ah khiam dinga, mizawnggamah a dimzawh nang hanciam ding ahi hi. Mr White tungtawnin Pasian a piak khuavak khempeuh, cidamna, sianthona, tawntung nuntakna tawh kisai hi. Sa neekloh manin vantung kitung ding hilo hi. A kisapleh ne in. Gah leh teh kicinna munah sa kisam lo hi. Limsakna bek tawh ne kei in. Cidamna dingin nezaw in.\nEi mizawnggam ( Vegetarian ) sanelote dinmun a tamzaw pen (Counsel on Diet And Food) kicingtakin thungetna tawh simhuai hi. Laigual malthu khawng lakhia a, taangko ding hilo hi. Tua lo-in sukkhak puktheihna tua tungkan omlo ding hi. SDA Health Reform thupuak pen limci mahmah a, khuavak tawh kidim hi. Pilna, ciimna, thukhualna zangin taangko thei hileng tua sangaa manpha zaw thupuak dang omlo hi.\nTuucingte khuadak un.


url: =Piancilna 19 | Siantongluan.net\nPiancilna 19 |\nVantung mi nihte Sodom-ah nitakin hong tung a, Sodom khua kulhkongpi-ah Lot na tu hi. Lot in amaute a muh ciangin, amaute a dawn dingin ding a, leilakah a mai ngatin kun a,\n"Ka tote aw, kong thum hi. Na nasempa inn lamah hong kihei-in hong giak un la, na khete uh sil un. Tua ciangin zingsangin tho baihin na paina ding lam uhah pai pan un," a ci hi. Amaute in, "Hilo hi; khua lakah ka giak ding uh hi," a ci uh hi.\nAhih hangin amah in amaute nakpi takin kun ahih manin ama lamah kihei uh a, ama inn-ah a lut uh hi. Amah in amaute-a dingin an bawl a, silngo sawhloh anlum emsak a, amaute in a ne uh hi.\nAhih hangin amaute lup ma-in Sodom khua mite, a moi a hamin mi khempeuh in a inn umcih uh hi.\nAmaute in Lot sam uh a, "Tu nitaka nang kiangah hong tung mite koi-ah om ahi hiam? Amau taw ka luk theihna dingun ko kiangah amaute hong paikhiatpih in," a ci uh hi.\nLot, kongkhak pua-ah mite kiangah pai-in kong lehkhak a,\n"Ka sanggamte aw, tua banga na gitloh gamtat lohna ding uh kong thum hi.\nEn un, ta nungak nih ka nei hi. No kiangah amaute hong paikhiatpihsak un la, na ut bangun amaute tungah gamta un. Hih mite tungah bangmah gamta kei bek un. Bang hang hiam cih leh amaute, keima innsung hong tungkhin uh ahih manin ka hut ding kisam hi," a ci hi.\nAhih hangin amaute in, "Taikhia in. Kote kiangah hong peem pak a, tu-in nang thukhen hong kineih ding na hi hiam? Tu-in amaute sangin nang kong siatbawl zaw ding uh hi," a ci uh hi. Tua ciangin amaute in nakpi takin Lot lam hong neh uh a, kongkhak a phukham zah dongin hong neh uh hi.\nAhih hangin mi nihte in amau khut hong zanin innsung amau kiangah Lot paipihin kong khak uh hi.\nInn kongkhakah a om mi a lian a neute, amaute in a mit uh tawsak uh hi. Tua ahih ciangin kongkhak a zawtzawt hangun mu zolo uh hi.\nTua ciangin mi nihte in Lot kiangah, "Hih lai-ah tanau dang na nei hiam? Makte, tapate, ahih kei leh khua sunga nang mi peuhpeuh hih mun panin paikhiatpih in.\nBang hang hiam cih leh hih mite a kimawhsakna thu Topa tungah tung khin a, a susia dingin Topa in hong sawl khin ahih ciangin hih khua a susia ta ding ka hi uh hi," a ci uh hi.\nTua ahih ciangin Lot paikhia-in a tanute a tenpih dingte kiangah, "Manlangin hih khua panin paikhia un. Bang hang hiam cih leh Topa in hih khuapi a susia ding hi ta hi," a ci hi. Ahih hangin amah pen a mak dingte tungah a ciamnui bang lel hi.\nZingsang khuavak ciangin vantung mite in, "Khuapi gimpiakna sungah kangtum khading na hih uh ciangin kinawh in la, hih lai-a om na zi leh na tanute la in," ci-in Lot sawl hamtang uh hi.\nAhih hangin amah lungka-in omlai veve hi. Ahi zongin Topa in ama tungah hehpihna nei ahih manin, mite in amah leh a zi leh a tanu nihte a khut uh tawh manin, amaute in amah paikhiatpihin khua pualamah koih uh hi.\nAmaute in a paikhiatpih khit uh ciangin, "Na nuntakna dingun tai un. Nunghei kei un la, kuam sungah zong khawl kei un. Note hong kangtum khading ahih manin mualtungah taito un," a ci uh hi.\nAhi zongin Lot in amaute tungah, "Hilo hi, ka tote aw;\nen un, note muhna-ah na nasempa in maipha muzo a, ka nuntakna nong hutna uhah migitna lianpi kei tungah nong lak khin uh hi. Ahih hangin mualtung gamla ahih manin ka tun ma-in siatna in kei hong pha-in ka si ding hi.\nEn un, gal-a om khuapi, taina dingin nai a, khuapi neu khat ahi hi. Tua lai-ah hong taisak un â€” khuapi neu khat hilo ahi hiam? â€” tua hi leh ka suakta ding hi," a ci hi.\nAmah in ama kiangah, "En in, na gensa khuapi ka lumlet lohna ding, hih maipha zong nang kong pia hi.\nKinawh in la, tua lai-ah tai in. Bang hang hiam cih leh tua lai-ah nang na tun mateng ken bangmah ka hih thei kei hi," a ci hi. Tua ahih ciangin tua khuapi min Zoar kici hi.\nZoar-ah Lot a tun ciangin tua lai-ah ni suak khinta hi.\nTua ciangin Topa in vantung panin Sodom leh Gomorrah khuate tungah kaat leh meikuang zusak hi.\nAmah in tua khuapite, kuamte khempeuh, khuapite sunga mi tengte khempeuh leh leitunga a po khempeuh a susia hi.\nAhih hangin a nunga om Lot zi nunghei a, amah ci khuam a suak hi.\nTopa mai-a a dinnasa munah zingsang tungin Abraham va pai hi.\nSodom leh Gomorrah leh kuamte khempeuh lam nga sukin khuadak a, leitang khu pen, meiphualpi khu bangin a kah to a mu hi.\nPasian in kuam sunga khuapite a suksiat lai-in, amah in Abraham phawk a, amah in Lot tenna khuapite a suksiat ciangin tua bang a suksiatna sung panin Lot sawlkhia ahih manin a suakta ahi hi.\nTu-in Zoar panin Lot paikhia to-in a tanu nihte tawh mualtungah a teng hi. Bang hang hiam cih leh Zoar-ah a ten ding lau hi. Tua ahih ciangin a tanu nihte tawh suanghawm sung khatah a teng uh hi.\nA u pen in a nau tungah, "I pa lah teek ta a, leitung ngeina bangin eite hong luppih ding pasal khat zong omlo hi.\nHong pai in; i pa leenggahzu khamsak ni; i pa tawh suanlekhak i kizopsak theihna dingin amah tawh lumkhawm ni," a ci hi.\nTua ahih ciangin amaute in tua nitakin a pa uh leenggahzu khamsak uh hi. A unu pai-in a pa tawh lum hi. A tanu a luplam hita leh a thawhlam hita leh amah in phawklo hi.\nA zing ciangin a u in a nau tungah, "En in, zan zanin i pa tawh ka lum hi. Tu nitakin zong amah leenggahzu khamsak leuleu ni. Tua ciangin nang pai in la, i pa tawh suanlekhak i kizopsak theihna dingin amah tawh lumkhawm in," a ci hi.\nTua ahih ciangin amaute in tua nitakin zong a pa uh leenggahzu khamsak uh hi. A nau pai-in amah tawh lum hi. A tanu a luplam hita leh a thawhlam hita leh amah in phawklo hi.\nTua ahih ciangin Lot tanute gel in a pa uh tawh naupaii uh hi.\nA u in tapa khat nei-in a min Moab phuak a, amah pen tuhuna Moab mite pianna pupi ahi hi.\nA nau in zong tapa khat nei-in a min Benammi phuak a, amah pen tudonga Ammon mite pianna pupi ahi hi.\nTedim Lai Siangtho / Laibu: Piancilna 19


url: =Ka Pa Nungsangah Hong Kitutpihnate – 2 ~ Hau Za Cin :: ZOMI DAILY\nposted on 19 May 2015 at 8:55 pm Lomkholna: Article, Dahpihna, Hauzacin\n2. Kawlpi Ah\nKa pa luang hawm han a tanni in Tedim pan Kawlpi zingsang in ka delhsuk uh a, Tahan ah ka ni Nuam Ngaih Cing kiangah khawl uh hi. Murlen ah vuina hun a kibawl laitak tawh kituak in ko zong Tahan ka Ni Cing (ka pa nuai a lian, unau 5 lak pan a thumna) inn ah Phawkna leh Khakna Hun ka zang uh hi. Ka pate unau: 1. Nem Za Ngai, Aizawl 2. Pum Do Lian, Murlen, 3. Nuam Ngaih Cing, Tahan, 4. Zam Luan Cing, Lamka, 5. Siapi Khai Za Dal, Murlen ahi uh hi. A ute gel paizo a, a nau teng thum damlai uh hi. Ka Ni Cing kiang ka pai uh ciangin amah zong na dah mahmah in na lungzuang mahmah ahih hangin veng leh pam, u leh nau, pawlpi mite in na tutpih in na hehnem uh ahih manin a lungleng khuangaih nuamtuam dingin ka um hi.\nSia Job Thawngno in khamuanna leh hanthotna thu hong gen a, Upa Vial Khan Do in hunuk in a paikhawm mipi khempeuh lak pan a ut khempeuh in ka pa ka phawkna uh ka gen uh hi. Upa Ngo Khua Nang in ka pa a neulai pan a theih ahih banah a tangval, a zi neih ban ah a vai thupi khempeuh ah haitawi ahih na thu gen in a it mahmahna hangin a thu nangawn gen hoih theilo in kidikdik hi.\nKa Ni Cing in zong a u Lian a phawkna thu gen in amah tawh hun nuam tampi a zat banah mailam ah hun nuam zanga kimu lai ding a lamet laitak hih bang hong pian pen thuak hak a sak dan zong gen a, vantungah bel kimu kik ding hi hang ciin Christian kikhamuanna, lametna tawh kihehnem hi.\nKei leh ka zi Vung Deih Cing in zong ka pa ka phawkna uh, ka itna uh gen in cidam a kimu kik ding ci a ngaihmuanga ka om laitak vua hih bang thu hong pian vat haksa ka sak dante uh ka gen uh hi. Ka nupa vua ka ciah lai un Vapar pan hong dawn in Vapar khuakhung ah Sapthei (Mangthei, Passion Fruit) tampi min euau a ka pa in hong lawhsak in ka nek ziahziah thute uh ka phawk uh hi.\nSapthei tui a um hong bawlsak in ka ne uh a, a Grape Huan ah hawh in grape kungte ka en uh hi. A huan bawlna sungah Apple, Avocado, Nahtang, Linguih, Kawltu, leh a dang tampite ka vel khop uh, ka nek khop uh banah Aizawl pan hong pai Pa Suak Khaw Gin makaihna tawh itna late sakhawm in zanhak a hun nuam ka zatte uh ka phawk uh hi. Tua bang hun nuam zangkik dinga kilamen laitak hih banga thu hong pianvat pen mihing lam pan ngaihsut in hamsa mahmah hi.\nHong nusiat dan:\nKa pa pen 26 April 2015 Nipini zingsang kikhop kihkawm khin in sun kikhop pen Numei kikhop hi a, amau inn ah ka tute khat Pa Khai Lam Sang Buansing s/o Pa Nang Ngaih Lian Buansing tawh King kineih uh hi (Chess kimawl). Anih tuak un a khut veilam uh tawh a kha uh dom in kun uh a, kuamah kienlo in a King kineih uh en gega tuak uh a, amau khin hun in a khin zel uh hi. Ngavei bang a kimawl khit uh ciangin nitak nai 3pm bang satta hi. A zom a kimawl uh, ka pa khin hun a tun ciangin khinlo in a lusu bangin om a, Sangpi in, “Pu Do, nang khin hun hi,” ciin a hopih hangin dawng tuanlo hi.\nA liangko pan sawn in a phot hangin dawng tuanlo a, a veilam khut tawh a kha mah dom in kun hithiat a, nak ngeina in nak hi. A lawn hang phawnglo cih pen lamdang sa in tutphahsau tungah lumsak a, a photphot hangin tho tuanlo, dawng tuanlo ahih manin hu mop in a awm sawn (CPR hih) a, bangmah kilamdang tuanlo hi. Murlen a compounder Pa Khup Dal Suante sam uh a, amah in zong a bawlbawl hangin bawl zo tuanlo in 3:30pm ciangin a hu damdam in kiam a, a khutdawh mangin a nuntakna in hong beisan ahi hi.\nLamkhat pan in natna thuak hetlo in hong beisan hi a, tawldam in a ihmu suak ahi hi. Leitung ngak ding omlo leitung mihingte adingin sih nuam ahi hi. Ahi zongin hong dampih lai henla, hong ompih lai in kikhawl in kiho in, nuihciam lel lai lehang cih lunggulhna leh deihna koh a paisan a tate, a innkuanpihte adingin bei ngeilo hi. Vantung pa kiangah kimuh kik mateng sim leitungah bel a kimu kik nawnlo ding kihita hi.\nKawlpi ah tam sung mah in Kawlpi Tuiphum Pawlpi pastor Sia Kathawn in hong delh in ka sungh te inn ah hong tutpih a, thungetna leh hanthotna kicing takin hong neihsak leuleu hi. Ka kisapte hong vanpih in thu leh la tawh hong huai lailai ahih manin ka lungdam mahmah hi. Amah pen ka zite pawlpi sia hi in Senior Pastor Sia Haupu omloh hangin pawlpi siate in hong nusia hetlo in hong van uh ahi hi.\nZomi Youth Association (ZYA) te in zong hong delh in hong tutpih uh a, makaite a om thei tengin tutpihna leh dahpihna thugenna, thungetsakna hong neihsak uh hi. Sia Pauno, Sia Tuang, Sia Dopu, Lia Sannu ban ah a dangte zong hong kihel thei uh ahih manin ka angtang mahmah hi.\nA zak phetphet vua hong delh Rev. Vung Suan Kham (Sia Khampi) te nupa, Dr. Thuam Khan Suan te innkuan, Siapi Cin Lian Nang, Township Education Officer te innkuan tungah zong ka lungdamna lian mahmah hi. Ka giahna uh Hotel neipa Pa Lianpu, Chin Tawng Taan in zong a kisam bangin vanleng ticket leh giahna ban ah galna sum nangawn hong pia ahih manin Zomi te i ki itna Vaphual lim suun lai hi hang cih ka phawk a, ka lungdam mahmah hi.\nKa kisapna khempeuh ah hong van ka sunghte Pa Thang Cin Khup te innkuan, Pa Cin Lian Thang te innkuan, Nu Vung Hau Dim, U Cing Lun Niang te tungah zong kama gen zawhloh lungdamna ka pulak uh hi. A kisam banga zat dinga mawtaw hong zangsak Pa Gin Lam Cin te nupa tungah zong ka lungdamna uh ka gen uh hi.\nMimal a hong hopih, hong tutpih, hong delh, hong phawk a hong thungetsakte khempeuh — min ka gelh kim theihloh khempeuh tungah zong lungdamna lian mahmah hi cih nong theihpih ding uh kong thum hi. (zop lai ding) Hau Za Cin\nPrevious: Jackie Chan zong galtai Refugee\nNext: Tulsa: Myanmar World Cup USA 2015


url: =Pasian Na Nui Sakkhin Hiam? - Zomi History Pasian Na Nui Sakkhin Hiam? - Zomi History\nHome > Articles > Pasian Na Nui Sakkhin Hiam?\nPasian Na Nui Sakkhin Hiam?\nKhatvei nupa khatin tapa thadah mahmah khat nei-uh hi.A pa teekta ahihmanin,asihkhitteh a tapa nuntaak khuasakziading lungkham mahmah hi.Ni khat, a papi un azi khiangah kenpe'n sawt hongnuntaakpih nawnloding kahihmanin i tapa anuntaak nading nasepdan sumthalawhdan kisinsakta in,hidan tawh amailam nuntakziading kangaihsutciang,kalungkhamlua hi ci'n gen hi.Tua leh a zi inzong atapa khiangah....Na pa'n na naseploh a lungkhamlua ahihmanin khuadangah nasemdanin vapaikhia inla ni 2 zawhciang hongciahkik inla,nongciahteh hihsumtangte kathalawhsa hi ci'n napa lakin ci'n sumtang tang 2 pia hi.\nA tapazong a nu genmahbangin khuadangah ni 2 sungkhawng tamdingin vapaikhia in,ni 2 khitciang hongciahkika a sumtang tang2 te lakhia in apa khiangah hihte kathalawh hi ci'n a pa honglak hi.A pa'nzong aw...Lungdamsi ee....Ci'n asumtang tang 2 te meikhuksung ah paihsak hi...A hizong a tapa in a thalawhsa hilo a hihmanin hehmai puavetlo in hongomziau hi.Tua zawh nipi khat khitciang a nu in,napa alungnuamzo tuanlo ahihteh ni 4 tamin vapai khialeuleu in ci'n sumtang tang 4 pialeuleu aa,a tapa zong kuankhia leuleu in,ni 4 zawhciang hongciah leuleu hi.A pa'nzong amasadan mahbangin lungdamsi ee kata...Ci'n meikuang sungah vawksak leuleu hi.A tapa zong amasa danmahbangin hehmai puatuanlo in hongomziau leuleu hi.Tua zawh nipi khatciang a nu'n napa'n na thalawh taktak ahihlohlam thei ahihmanin,alung nuamzo tuanlo hi....Tun vakuankhialeuleu inla ahizong sumtang hongpia nawnloding hing cita hi.\nA tapa zong vakuankhia leuleu aa,nipi 2 khitteh athalawh giattawh hongciahta hi.Inn hongtunciang apa kiangah pa aw heu hiteng thalawh ingngei ci'n sumtang tang 12 a pa honglakleuleu hi.A pa'nzong amasadan mahbangin,lungdamsi ee kata..Ci'n meikuangsungah hongvawk leuleu hi.Tua takteh atapa zong pa aw...Banghangin vawk nahiam?Nipi 2 sung khua-ulsa luangin kasim hiven ci'n a khitui hongluangkhia,amaipuak hongsia ta hi....Tuaciang apa zong hong "NUI" khia ta hi.\nEi Christian te'n nisim naisim Pasian i biakpiakna te ah Pasian in i lungsimtak leh lungsim taktak ahilo pe'n hong-en den hi.Lungsim takpi tawh Pasian i biakpiakciang Pasian "NUI" panding a hihmanin Pasian a nui sak mimalkim a hidingin Topa'n thupha hongpia tahen.\nArticles 7:50:00 PM\nItem Reviewed: Pasian Na Nui Sakkhin Hiam? Rating: 5 Reviewed By: Thang Thawn Tuang Guite


url: =USA, Arkansas pan Pa Cin Khan Tung (Naulak, Dimlo) in hongnusia :: ZOMI DAILY\nposted on 14 January 2022 at 2:22 pm Lomkholna: Dahpihna, Dimlo, News, ZIUSA, Zomi\nMangpha Pa Cin Khan Tung (Kum 59) Naulak Beh – Dimlo Sialtual khuami Jacksonville, Arkansas State USA pan in Pa Cin Khan Tung in abeisa January 1, 2022 in sunglam damlohna tawh hongnusia chih thu izak man in ZIUSA kipawlna mintawh dahpihna i pulak hi.\nPa Tung pen Zomi te kipawlkhopna Zomi Innkuan Beaumont TX ah member khat leh ZIUSA Genvai member pom ni 7/31/2016 pan active member khat ahih manin thumeilet/policy zuiin (100%) Death Benefit $15000 kipiakhia dinga paakkual $150 man khat tawh zong mangpha khakna kinei ding hi.\nPa Tung luanghawm tawh anunungpen hunzatkhop ding hong tungding Friday January 7, 2022, 1:00pm in Tulsa, OK ah Far East Mission Church makaihna tawh, Funeral Service bawl khit ciang, Rev.Dr. Cin Khaw Kham in han ah vuina nei ding hi.\nPa Tung hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Zomi Innkuan USA, Inc.)\nPrevious: USA, Michigan pan Tg. Daniel Man Thiam Kim (Guite, Voklaak) in hongnusia\nNext: Zogam khimzing ~ Sia Do Khup


url: =A khangto hun kilaih sungah makai te kisap panmun lakzia ~ Pau Do Lian :: ZOMI DAILY\nposted on 11 May 2016 at 10:50 pm Lomkholna: Article, Paudolian\nHih ih leitung khuasak na ah, Technology bek akhang to hilo in, ih Pawlpisung ihnasep kipawlna sung (organization) leh ih innsung te ahzong genzawh lohphialding in khantoh na omhi.\nTua hi a, khantoh ding lunggulh natawh ahoihzaw a alaih theite akhangto hi a, laihding ngaihsunsun in hunbei toto ahih man in pawlpisung, kipawlna (organization) sung te ah khantoh ding zah in khangto lo hi. Tua pen kua mawhpuak hi a, kuateng pangkhawm in sem ding hiam cih thupi leh lunglut huai kasa mahmah hi.\nMaikai ihcih te kua\nA mau naseptawh kisai in makai siam na atuamtuam in kigen theihi. Himah leh mipilten’ makaisiam acihte uhpen agelsiam (good planner) hi ci uhi. Siam natawh lawh cin na pen kam’ phat (luck) natawh akingah hi zenzen hilo a siam na i gah hizawhi cileng atamzaw in dikding hi.\nEi khangno te ih Nu ih Pa ten’ naliat ciang bang nasem nuam a? hong dawt ciang ih khua, ih pawlpi, ih minam etc makai ding ut ing cih atam zawte dawn nahi. Sangsung ah siate aizong in, siaten’ sangnau pangte kiang ah sangmanle cin bangsem nuam cih dawt na a om leh makai uting cih tam kiza pen hi. Hi lua hi. Makai cihpen Pawlpi sung aizong, kipawlna (organization) sung aizong a zalian pente bek makai hilo in, bangbang ihsem zong in genteh na: innphiat nasep ahi zong in citak mahmah in paubang het lo a nasep natawh min hongpakta in bektham lo, midang ten’ nangsep hoihsa ahih man in, nangsep bang a asep uhpen makaih kipat na hipah hi. Lunglut huai kasak khat ah ka nasep na a’ manager pa pen coordinator angah nading in ama, i management siam nabek evaluation bawllo in leadership asiam hiam cih naktak in en zaw uhhi.Pawlkhat leuleu ten’ makaicih pen nungzui a nei mite hi, nungzui neilo mikhat makai kicithei loding hi zong aci om hi.\nKhantoh na leh hun kilaih zia\nTelephone mukhia pa Alexander Graham Bill leh Antonio Meucci (1876) ten phone amuhcil lai uhleh, tuma 1947 kimpawl khawng in akizang landline phone te ih etciang in nakpitak in tu a ihzat iphone tebang tawh kilamdang mahmah hi. Tun’ tulai iphone te leh tua lai a phone te a kilamdan’zia ih muh tek mah bang in, vanzat dangdang te zong tua bang mah in nakpi tak in khangto hi.\nKhangto (develop) cihciang in amal atam (quantity) aliat na (size) te tawh kiteh hi lo in azat nopzia, athahatzia leh amanphat nate tawh kiteh zaw hi.\nInternet akizat ma in US leh Kawlgam lai ihkhak nop ciang in ni sawmleh ninga bang sawt hi. Tun’ ahih leh email tawh minute khatsung in kingah thei, bek tham lo in VZO, Skype tetawh maitang kimu in kiho thei ta hi.\nTua lai-ip tawh ihkhak kha lang bang asawt leh minute khat sung a ihkhak theih email sung a ihgen thute i thupitzia akibang hilel a, lai-ip tawh itun’hang athupi hituan lohi. Tu hunciang in electronic signature ki sangta in US leh gamkhangto te ah online application tawh sang ki apply thei ta hi. Laidal beilo, manlangzaw leh lamkal ah mangthang cih om lo lai in lem mahmah hi.\nGenteh theiding tampi om lai mah leh, atung atawm ih gente en kawm leng, khua hun (khausak zia) khantoh tawh kizui in ih nasep makaih zia, pawlpisung, kumpinasep na, leh organization tuamtuam te ah zong nasep zia tampi tak in khang to hi.\nPawlpisung khantoh nading bangkisam\nAmasa in pawlpisung khantoh nading abulpi pen Pasian KhaSiangTho a ten na leh a ma mizat te om na hi hamtang ding hi. Pasian in ama limleh melsun a hongbawl mah bang in siam/hihtheih na pawlkhat zong hongpia hi. Roman 12:6-8 a tuamtuam siam na hongpia a, ei ading in gelna hoih (good plan) zong ka nei ci hi Jeremiah 29:11.\nAhih hang ihkhantoh ding zah a bang hang a khangto lo ihidiam?\nIh muhna toilua\nAtangpi in ei Kawlgam sung a om thu-um mileh Pasian nasem ten’ (keimahmah zong) milimbia Buddhist tekhawng tawh kinak thuah leng ih up na asia sak zah ding bang in kingah sun hi. Biak nadang cihtha dah, Christian vive hinapin’ pawlpidang te nangawn ahopih nuam lo khawng ki om lai hi.\nIh theih na kicinglo\nMakai siamten azat uh dan(technique) pen zatui (medicine) zatdan tawh kibang hi. Cidam lo khatpen anak natheilo pi in zatuipia mawk leng, kisia zawtham ding hi. Anat na tel dikdek phot in tua khit teh akituah pihding zatui piakding hipan hi. Ei (keimahmah akipan) pawlpi makai tebel anat na ihtheih ma a, zatuipiak sawmpahpah ihih man in, ihpawlpi adam’ cih thadah natbeh zaw thei hi. Nungkum (2011) sung in Loikaw ah ka omlai tak in, eimi azalian simkhat acidam phalo in clinic ah apaileh sayama nu malaria sa in zatui apiak leh allergic ahihman in anuntak na hong beilawh hi. Pasian in agel sa zong hisam ding hi, hi mahleh mihing mitmuhna pan in allergic tawh hongsihciang in ahun nailo pi asi aitam peuh kici nuam hi. Bangleh bangleh, ihtheih loh man a ithuak tampi tak zong omveve hi. Kawlte paunak khat ah ih neihloh sang in ihtheih loh haksa zaw hi uhi.\nIh theihloh na ah makaih zai\nRobert E. Quinn in Deep Change cih laibu sung ah “walking naked into the land of uncertainty” cih hi “itelloh na mun ah bangmah neilopi a pai” hong huhding omlo, ih muanding omloh na mun a guaktang apai te cin, makai te min navawh hi. A ngei angei den keei pawlpi, kipawlna leh ei mau nisim nuntak na mahmah hita leh, tuabang a angeibang dente khangto kici ngeilo hi. Paul in Colossians 2:6-7 nasung ah thu ummite khan toh na ding level atuamtuam in nagen hi. Tua ahihleh nang (makaipa) leh kei in ihmakaihzia ding thei nawn lo in ihpawlpi mi maw ih nung hongzuiten zong atheih nawn lociang bang cih ding? Buai na hong omciang in hih anuai abang in Ronald Heifetz in na bawlhi.\nLevel I: Siam nakisam\nLevel II: Siamna leh zuihdingkisam\nLevel III: Zuihding kisam\n✭ Buai na bang hiamcih kitelhi\n✭ Buai na bang hiam cih kitel hi\n✭ Buai na banghiam cihkitel in ih lepzawh nading in ihsintawm kisam hi\n✭ Makai ten buai na thei in alep tuah nading zong thei hi\n✭ Leptuah nading in ihsin tawm kisam\n✭ Leptuahding a nungzuite mawh puak na hi\n✭ Leptuah ding haksa lohi\n✭ Maikai teleh, nungzui te pangkhawm a leptuahding kisam hi\n✭ Leptuah ding ahaksa pen hi\nHih atung a ihgen nop bulpipen in, buaina khatpeuh pawlsung hitaleh, khuasung hitaleh, organization sung hitaleh aleptuah dan namthum in nakhen hi. Buaina pawlkhat pen aleptuah nang kitheilua zenhi, buaina pawlkhat pen itheih naleh, ih omna muntawh kituak a ihzuihding pawlkhat oma, khatleuleu pen aleptuah nading theihlo ihihman in makaite leh ihnungzui or ihlawmnaseppite tawh pankhop aleptuah ding kisam hi.\nMi/organization/company dangte bangcizawhding\nPawlpisung, khuasung, organization leh company tuamtuam te kidemziahziah hi. Kidem na ahoih om in ahoihlo zong om a, hihsung ah ahoih te ihgending hi. Khuakhatsung a AG ten’ biak innhoih honglam leh Tuiphumte zong lamding in hanciam pah hi hipen khantoh na hi a hoih mahmah. Ahih hang organization leh company te kidem dan pen kibang lodeuh in amau ilunggulh pen, ko nasep kuan deuhpending kua in costumer tam ngah pending cih bang in market kidem bawl uhi.\nTulaitak leitung ah company brand amanpha pen Apple hi in $96 billion man hi. Coca Cola $ 95 billion pen nungkum ciangciang akhat na hina pin Apple in makhelhto ziau hi.\nApple company i thusim khatpen Blue Ocean strategy by W. Chan Kim gelh azat man uhi. Campany atamzaw inpen Blue Ocean leh Red Ocean teltaktak lo in Red Ocean strategy tamzat zaw uhi. Blue Ocean strategy gelhpa i, angim nalian pipen bang hiam cih leh, azenzen in campany maw, organization maw makai khat/anei khat na hihleh adang te sang in nalawh cinzawk nading in, demnawnlo ding hiteh cih mawk hi. “If you want to win the market place stop competing” Blue Ocean i ngim na pen, ihmuh natan bek paisawm loding ihmuhloh hang lawhcinmasang paiteiteiding aci hi. Red Ocean bel asan’(red) a ihmuhzelzal natantan pailelding cih hi.\nBiakna pawlpisung enleuleu leng, Leitung apawlpilian pen Yoido Full Gospel Church, Pastor David Yonggi Cho S. Korea in 2007 report kipiak na ah 830000 kikhawm in kampau nam 16 in kilet hi. Pasian in asapcil in ama ngimna pen vak kawikawiding in lungdam na thu mitung agending cih hi, ahihhang athunget na tungtawn in Pasian in mimalkhat ta a thugensang in genkhat in mitultampi mai ahgen leh lawhcingzawding acihciang in tua strategy tawh alawhcing hi, cileng kikhiallo dinghi. Yonggi Cho muhna pen mitekiang ah vapaiding hi a, miten amah azuatding pen piangtheilo hi. Ahih hang nakhempeuh i bulpi Pasian tawh kithei a, Pasian in tua strategy zong nahilh pah hi.\nEi Kawlgam munkhat te ah, pastor, evangelist pawlkhatten, Christian thu-um samite kiang ah pai in amaupawlpisuah nading in vagenpihpih hi. Hihpen Red Ocean strategy hi a, tu eikhang huntawhkizui in lawhcing taktak zolo dinghi. Thu-um naivetlo tekiang ah pai ngam in alawhcingte pen midang te’ pai ngamloh na ah pai ahihman in, khatvei paikhinpeuhleh pai ngam toto ding a zong lawh cing toto lelding hi. Ei zomite abeisa 1990 kumlaikhawng in Tedim leh Tonsim kikal ah vakzuak hoihlai tak in, khat in apuak nakleh midangte zong pua ngeingai ei zomi te dan hi.\nReligious Pluralism Studies\nHarvard University/Andover Newton Join Program\nPrevious: University kahdingte bang Major hoihpen hiam? ~ Michael Pau\nNext: Paikhiatna ~ Laitai


url: =Pawlpi Tangthu - Zomi Adventist Innkuan\nIh Pawlpi tangthu bel hi dan hi lawmte aw nasimsak un…. Kinial na lamtawh thugen lo zaw in Discussion dan tawh kikum leng ut mahmah ing.\nOT hun ah pawlpi cih pen Pasian cih bang a zui, Pasian thumang te pen Pasian pawlpi na hi pahpah uh hi. Adam leh eve zong Pasian pawl pi ahih na uh panin thumang lo in Satan pawl pi na hi a, ahih hangin a kisik tak uh teh Zeisu sisan HEHPIHNA lim cing tuu si tawh amawhna te kisawp siang sak in Pasian pawlpi suak kik uh hi.\nCain ii suan pan in Pasian thumanlohna milim biakna hong kipan in tuiciin hong tun khit teh Noah ii ta Ham Suan pan in Pasian thuman noplohna langpan na ahi milim biakna pen Babel tausang ah hong om to in Tua khit teh Babylon ten leitung bup ah milim biakna dawi biakna pen hong thehthang uh hi.\nTua te lak pan Pasian in Ama thumang Abraham na sam khia in nang pen minam khat in kong bawl ding hi a cih mah bangin Israel minam hong piang hi Hih Israel Pasian pawlpi te kiangah Pasian in a ma Thukham 10 te a phawk na dingin na pia kik hi. Ahih hangin Israel gam pen khen nih in hong kisuah in a tung lam pen Israel nam 10 te hi in Pasian thukham te palsat in milim hong biak tak uh teh. Assyria te in sim in vat mai mang uh in a hing sun lai te zi leh pasal in tenpih uh a, ci mang uh hi. Anuai lam a Israel Judah leh Benjamin suan te zong Pasian thukham te pasat in hong om tak uh teh Babylon ah kum 70 sung saltang in tua pan in Jerusalem lam kik ding in hong ciah kik uh hi. Tua nam nih te in Zeisu messiah hi ci in na sanglo in hih pa sisan in ka tu ka ta te tungah tu ta hen a cih mah bang un. AD 70 teh Rome galkap Titus makai in OT sunga Pasian pawlpi a hi Israel minam te bei mang in ahing lai sun te leitung mun ci teng ah ki thehthang uh hi.\nSee also What is the origin of the title of POPE?\nNT hun ah Nungzui te in Hih na khai lup pa uh hong pai ding a kigen khol messiah taktak hi ci in hangsan tak in hong tangko tak teh mi tampi hong ki khel in in Christian hong suak uh hi. hih Thu pen biakna makai te in deih vet lo ahih man in Rome kumpi zang in Christian suak peuhpeuh bawlsia ngek ngek uh hi. AD 313 pawl in Rome milim bia kumpi pa zong Christian hong suak ahih manin bawlsiatna om nawn lo hi. nuam tak in christian te om in kumpi pa in biakinn te lam sak hi.\nTua kawm leh tua kumpi pa Constantine tungtawn in satan in nasem a, Pasian thukham te laih in Ni khenna te bawl in, Pasian thukham namber 3 na milim bia ken cih khawng la khia in, Christian te biakinn sungah milim hong koih hi. ki awi sam lo ahih manin tua milim min ding in Zeisu peuh ci in min vawh in, Mary peuh min vawh in Peter min peuh vawh uh hi. Tua banah tua milim bia kumpi pa in Babylon pan a a zat suk suk uh Sunday ni sim a Ni biakna pen Christian sungah hong zang in AD 321 March ni 7 ni in thu khaut mahmah khat thoh in “Eite in Pasian bia ding hi hang Ahih hangin Sunday ni in bia ding hi hang” ci in thu khattak in thoh hi. Tua pen pawlpi sung pan in Lai Siangtho tawh kituak lo hi. ci a aphun a langpan hong om tak uh teh a dawn na ding un. Zeisu thawh kikni a kizang hi. cih tawh mipi tampi tak hong khem uh hi.\nSee also Easter Sunday Hong Kipatna\nTua teng pan in milim bia te upna ahi sikha thu. mihing a sih teh mun khat tungin tua teng pan thunget sak leng vangam tung cih te milim bia te upna gina lo teng Lai Siangtho tawh aki tuak thei thei ding in bulh tawm uh in, Christian tampi tak lampial sak uh hi. Tua Rome pawl pi sungpan Pawlpi pai dan maan a sa lo LST tawh kituak a salo te in hong langpan uh in tua pawlpi pai dan maan sa lo a a langpan te pen Pawlpi in Langpangte Protestant te ci in min vawh uh hi. Tua tak teh kua man Sabbath khong tang thei nawnlo ding Sunday ni bek tang ding. aut lo tei tei te bawlsia ding ci in AD 538 kum panin AD 1798 dong Pawlpi in bawl sia in that ngekngek uh hi. hih hun sung pen leitung tangthu history te ah ki record in Dark Ages hun kici in mihing bekbek million 50 val bang that uh hi. Nungdeuh in Pope Francis in protestant te tungah zong tua tawh kisai thumna nei uh hi. Hih mun ah Rome Pawlpi in tanglai Babylon te milim biakna upna guipi a lang zang in, a lang Pasian biakpiakna in zang in khangthak Babylon hong suak uh hi.\nTu hun ciangin Tua Protestant te mah in Tua a lampial Rome pawlpi thuhilhna maanlo te mah uppih uh in zui uh in, Amau tawh kipawl khop ding ut in kipawl khopna ding cih bek bek lunggulh in vaihawm pi in nei ta uh hi.\nSee also Why Worship on Sunday? A Saturday vs Sunday Comparison\nmai lam hun ah Hih Rome Pawlpi alangpan Protestant te leh Pawlpi khempeuh ii NU ahi Roman Catholic te hong ki gawm kik ding uh a, Mi khempeuh in Sunday ni bek in Pasian bia ding hi cih thukham hong thoh leuleu ding uh a, Pasian thukham a zui a len kip te hong bawl sia leuleu ding uh hi. Hih bang in Aaana hong ki thoh tak ciangin a tawp na hi dinga Sapi ciaptehna leh Pasian ciaptehna hong om ding hi. Sapi ciaptehna pen Aana tawh hong ki sawl ding hi. Sapi ciaptehna anei khempeuh Mangmuhna 16 sunga gimna nam 7 te thuak ding uh a, a tawpna ah kat leh mei kuang tawh ki hal tum ding uh hi. mi tawmno bek in vangam tunna ding kong kawcik tawn uh a, mi tampi in hell kong tanzau tawn uh hi. mitamna khempeuh Pasian a hi khin lo hi.\nPrev post 1,600 Attend Evangelistic Series Launch in Melbourne, Australia\nNext post I Dinmun Ah